Савоб умидида сабр қилишнинг мукофати фақат жаннатдир – oliymahad.uz\nСавоб умидида сабр қилишнинг мукофати фақат жаннатдир\nАллоҳ таоло «Муҳаммад» сурасида: «Ва таъкидки, сизларни синармиз, токи сизлардан мужоҳидларни, сабрлиларни билсак ва хабарларингизни имтиҳон этсак», деган (31 – оят).\nАлбатта синов кўп нарсаларни ошкор қилади. Синов бўлмай, ҳама иш равон кетаверса, одамлар бир-бирларининг ҳақиқатини била олмайдилар. Ким ҳақиқий мўмин, ким мунофиқлиги ҳам аён бўлмайди. Аксинча, синов йўқ пайтида мунофиқлар олдинги сафга чиқиб, ўзларини фидокор қилиб кўрсатадилар. Худди шу маънога оятнинг давомида ишора қилинмоқда. «…токи сизлардан мужоҳидларни, сабрлиларни билсак ва хабарларингизни имтиҳон этсак». Билгандан сўнг ундан ўз ўрнида фойдаланиш керак. Гоҳ хурсандлик, гоҳ хафалик, гоҳ енгиллик, гоҳ оғирлик, гоҳ бахтиёрлик, гоҳ мусибат билан синов ўтиши инсон руҳидаги, нафсидаги ўша беркитилган нарсаларнинг ошкор бўлишига ёрдам беради. Инсонларнинг бу нарсаларни англаши келажак ҳаётларида ёрдам беради.\nАллоҳ таоло «Луқмон» сурасида: «Эй ўғилчам, намозни тўкис адо қил, яхшиликка буюриб, ёмонликдан қайтар ва ўзингга етган мусибатга сабр қил. Албатта, булар азм этилажак ишлардандир», деган (17 – оят).\n«…ўзингга етган мусибатга сабр қил». Сабр қилмасанг, иш битмайди.\nАллоҳ таоло «Зумар» сурасида: «(Менинг номимдан) айт: «Эй иймон келтирган бандаларим, Роббингизга тақво қилинг. Бу дунёда гўзал амал қилганларга гўзаллик бордир. Аллоҳнинг ери кенгдир. Албатта, сабр қилгувчиларга ажрлари ҳисобсиз, тўлиқ берилур», деган (10 – оят).\nИмом Авзоъий сабр қилувчиларга ажрлари берилаётганда, ҳисоблаб ўтирилмасдан, улгуржи бериб юборилади, деб таъвил қилганлар.\nАллоҳ таоло «Анбиё» сурасида: «Ва Исмоил, Идрис ва Зул-кифлни эсла. Уларнинг ҳар бири сабр қилгувчилардандир. Ва уларни Ўз раҳматимизга киритдик. Албатта, улар солиҳлардандир», деган (85 – 86 – оятлар).\nАллоҳ таоло «Аҳқоф» сурасида: «Бас, азму матонат соҳиби бўлган Пайғамбарлар сабр қилгандек, сабр қил, уларга (азоб етишига) шошилма! Улар ваъда қилинган нарсани кўрганларида худди (бу дунёда) кундуздан бир лаҳзагина турганга ўхшарлар. Бу етказишдир! Бас, фақат фосиқ қавмларгина ҳалок қилинур, холос!», деган (35 – оят).\n«Улул азм», яъни азму матонат соҳиби бўлган Пайғамбарлар – Нуҳ, Иброҳим, Мусо, Ийсо алайҳиссаломлардир. Бу буюк Пайғамбарларнинг ҳар бирларининг бошларига иймон йўлида, дину диёнат йўлида қанчадан-қанча кулфатлар ёғилган. Лекин улар сабр матонатда зарбулмасал бўлганлар. Бу ҳақиқатни кўпчилик, жумладан, Муҳаммад алайҳиссалом ва у зотнинг умматлари ҳам яхши биладилар. Шунинг учун ўз даврларида Макка мушрикларининг қаршиликларига учраб қийин ҳолга тушганлрида «Улул азм» номини олган буюк Пайғамбарлардан ўрнак олишга чақирилаяптилар.\nХулоса шуки, сабр инсон иймонининг мукаммаллигидандир. Чунки, иймоннинг бир бўлаги яхшилик ҳам, ёмонлик ҳам Аллоҳ таолонинг изнисиз эмаслигига ва қазои қадарга ишонишликдир. Сабр қилган инсон Аллоҳнинг қадарига, у учун ёзиб қўйган тақсимотига, Роббисининг имтиҳонига таслим бўлган ҳисобланади. Бу эса айнан диннинг бир бўлагидир. Айнан шунинг учун ҳам, сабрнинг мукофоти жаннатдир. Бу ҳақда ҳадиси Қудсийда Аллоҳ таоло айтади: “Мўмин бандаларимдан бирортасининг дунё аҳлидан бўлган севимли кишисини олиб қўйсам, сўнгра савоб умидида сабр қилса, унинг мукофоти фақат жаннатдир” Имом Бухорий ривояти.\nЭътибор беринг, Аллоҳ таоло дунё аҳлидан бўлган, фоний бир йўқотиш учун, боқий дунёда, абадий ҳаётда жаннат ваъда қилмоқда. Шарт шуки, “савоб умидида сабр қилса…”.\nАллоҳ таоло барчамизни гуноҳлардан сақланишимизга, хайрли амаллардаги машаққатларни енгишимизга ҳамда имтиҳонлардан ажр билан чиқишимизга кифоя қилгудек сабр билан сийласин!\n2317010cookie-checkСавоб умидида сабр қилишнинг мукофати фақат жаннатдирno\nОлдингиФарзандлар – ўзимизники!КейингиИсломда санадга бўлган эътибор\nСабр ва унинг хусусиятлари


9 сентябрь куни асли ўзбекистонлик "USM Holding" акциядорлик жамияти таъсисчиси ва раҳбари, Россиядаги металлургия заводи, "Коммерсант" газетаси каби қатор корхоналар эгаси, Forbes'нинг энг бадавлат кишилар рейтингида 31-ўринда қайд этилувчи Алишер Усмонов ўзининг 65 ёшини қаршилади. У дунёда биринчи бўлиб Интернетнинг тижорий салоҳиятини кўра билган ва аксарият миллиардерлардан фарқли ўлароқ, ўз шахси атрофида ортиқча шов-шувларсиз хайрия ва меценатликка 2 миллиард доллар киритган.\nУсмонов фонди тарихида бундай лойиҳалар талайгина. У Россия санъат усталарининг кўплаб асарларини бошқа мамлакатлардан ортга қайтарган. РФ президенти Владимир Путин ва Папа Франциск ташаббуси айнан Алишер Усмонов томонидан молиявий қўллаб-қувватланган. Рафаэль, Караваджо, Беллини асарларини Россияга қайтари, уларни суғурталаш - барча-барчаси Усмоновнинг саъй-ҳаракатлари асосида амалга оширилган.\nБундан ташқари, Алишер Усмоновнинг фонди кўзи ожиз болалар ва ўсмирларни қўллаб-қувватловчи дастурларни амалга оширади: турли шаҳарлардаги мослаштирилган театрлаштирилган томошаларни ташкил қилиш, шунингдек реабилитацион имкониятлар шулар жумласидандир. Россия ва хорижлик офтальмологларнинг "Бионик кўз" номли қўшма лойиҳаси эса кўришни орзу қилаётган қанчадан-қанча болаларга кўриш қобилиятини қайтарди.\nБундан ташқари, Алишер Усмонов 2014 йилда Christie's кимошди савдосида америкалик олим Жеймс Уотсоннинг Нобель медалини сотиб олиб, уни Россия Фанлар академиясига мукофотни эгасига қайтаришлари учун топширган. Уотсон молиявий эҳтиёжлари сабаб медални сотишга мажбур бўлганди.\nВолга (Россия)даги ислом таълими маркази - Татаристондаги энг янги Ислом академияси бюджетининг ярми Усмоновнинг молиявий маблағлари томонидан қўллаб-қувватланади. Шу боис Алишер Усмонов бир неча марта юксак мукофотлар билан тақдирланган.\nМиллиардернинг "Санъат, илм-фан ва спорт" фонди спорт клублари ва федерациялари, ёш спортчилар ва тажрибали атлетларни қўллаб-қувватлайди. Алишер Усмоновнинг ўзи ҳам спорт устаси бўлиб, бугунги кунда Халқаро қиличбозлик федерациясининг президенти ҳисобланади. Айнан қиличбозликка бўлган қизиқиш туфайли у Тошкентдаги спорт саройларидан бирида ўзининг бўлғуси турмуш ўртоғи бадиий гимнастика бўйича ажойиб чемпионларнинг мураббийи Ирина Винер билан танишган.\nТаъкидлаш жоизки, Усмонов бугунга келиб Ўзбекистонда спортнинг ривожланиши учун ҳам ўз ҳиссасини қўшмоқда. Яқинда берилган маълумотларга кўра, Алишер Усмонов Тошкентнинг "Пахтакор" клубини ўз васийлигига олган. Унинг шарофати билан деярли барча нарса – менежмент, мураббийлар, жамоа фалсафаси ўзгармоқда.\nЎзбекистон президенти Шавкат Мирзиёев Алишер Усмоновнинг ватан равнақига қўшаётган ҳиссасини юқори баҳолайди. "Алишер Бурхонович мамлакатимиз минтақаларини ривожлантириш, туристик инфратузилмалар, маданий-тарихий меросни сақлаш, шунингдек таълим ва спортга доир лойиҳаларни фаол қўллаб-қувватлайди. Қутлуғ ўзбек заминида туғилган Алишер Усмонов ҳеч қачон ўзининг тарихий илдизлари ҳақида унутмаган, бугунги кунда у Ўзбекистоннинг гуллаб-яшнаши учун катта ҳисса қўшмоқда. Дарҳақиқат, Ўзбекистонда у катта эҳтиром ва нуфузга эга", - деди Шавкат Мирзиёев.\n«Албатта, бугунги кун менинг ҳаётимда жуда улуғ ва ҳаяжонли бўлди, чунки давлат раҳбари бугун мени мана шундай юксак нишон билан тақдирлади. Ўз миннатдорчилигимни билдириш мумкин бўлган сўзни топишга ожизман. Бугун менинг ҳаётимдаги қийинчиликлар, армонлар, умидлар юзага чиқяпти. Фақат менинг ҳаётим эмас, балки бутун ўзбек халқининг умиди бугун сизнинг қўлингизга топширилган, - деди Усмонов Шавкат Мирзиёевга юзланиб. - Албатта, ҳар бир ўзбек ўғлининг бугунги мажбурияти — қўлидан келганча, қўлидан келишидан ҳам кўпроқ ёнингизда бўлиш. Албатта, бу йўл жуда қийин ва осон кечмайди. Ишончим комилки, халқ бундай раҳбар бошчилигида албатта ўз режаларига етади. Мен ўзим учун, мана шу режаларга етишиш учун қилинган ҳар бир ҳаракатимни ҳаётимнинг мазмуни деб билмоқчиман. Сизга яна бир бор катта миннатдорчилик, ўзингизга сиҳат-саломатлик, куч, халқимизга тинчлик, фаровон ҳаёт ва, албатта, иқтисодий бойлик тилайман», - деди Алишер Усмонов.\nУ ўз интервьюларида доим ўзбек эканлигидан фахрланиши ҳақида кўп марта айтган: "Ўзбекистон менинг она юртим эканлигидан фахрланаман. Ўзбекистон учун, Ўзбекистон раҳбарияти учун қандай фойдам тегиши мумкин бўлса, барчасини қилишга тайёрман. Ҳар доим ва исталган дақиқада".\n"Агар одамлардан сўрасангиз, бир мен эмас, балки бутун қиличбозлар оиласи ундан спортнинг бу турини тарғиб қилиш йўлида янги мусобақа турларини жорий қилиш, ОАВда кенг тарғибот билан таъминлаш, баъзи қоидаларга ўзгаришлар киритиш, энг яхши тақдимотларни ўтказиш орқали бераётган ёрдамидан миннатдор. Бу ҳақиқатда катта иш. Таваллуд айём муборак, дўстим Алишер!", - дейди Томас Бах.\nАлишер Усмоновнинг ўзи иқтисодий ҳамкорлик ҳақида шундай дейди: "Барча билан эзгу иқтисодий ҳамкор бўлиш керак, шунда биз ўз марказларига эга кўп қутбли дунёда яшаймиз. Улардан бири - албатта, Америка Қўшма Штатлари, иккинчиси, қатъий айтиш мумкинки - Хитой Халқ Республикаси, учинчиси - Европа Иттифоқи. Бироқ шу билан бирга Лотин Америкаси ва Осиё-Тинч океани минтақалари ҳам бор. Бу кучларни глобал мувофиқлаштириш - ҳисоблашиш керак бўлган реаллик демакдир".


2. ОПEК Наманганга 54 миллион доллар кредит ажратди\n3. "Қувватбахш" ичимликлар сотиш тақиқландими?\n4. Президент ташрифидан сўнг: Эндокринология диспансери замонавий бинога кўчирилди\n5. Ёшлар иттифоқи ходими Экологик партияда девон раҳбари бўлди\n6. Чустдан чиққан булоқ сувининг шифобахшлиги ҳақиқатми?\n7. Янгиқўрғонлик ёш полвон яна жаҳонда тенгсиз!\n8. Депутат ҳокимларни кескин танқид қилди\n9. Наманганда Халқаро бизнес форуми: Инвесторлар нима дейди?\n10. Олмалиқда кутилмаган якун: "Навбаҳор" тайёр ғалабани бой берди\n11. Ҳумоюн Султонов илк бор "Челенжер" ярим финалига чиқди!\n12. "Озодлик"нинг навбатдаги иғвоси: Мингбулоқда нима бўлган эди?\n13. Наманган туманининг собиқ ҳокими раҳбарлик лавозимига тайинланди\n14. Хавотир: Блогер Наманганда қўзғолон кўтармоқчими?\n15. Ҳукумат қарори: Наманганда болалар боғчасига қамров кучайтирилади


Кишинёвда газ инқирози туфайли мангу олов ўчирилди - zarnews.uz\nМолдова пойтахтидаги совет аскарларига шон-шараф ёдгорлигидаги абадий олов газ инқирози туфайли ўчирилди, дея хабар берди Молдова мудофаа вазирлиги матбуот хизмати. Олов зарраси "Ҳарбий шон-шуҳрат музейи"га ўтказилди.\n"Абадият" ёдгорлик мажмуасидаги "Абадий олов"га табиий газ етказиш вақтинча тўхтатилди. «Бригада генерали Николай Петрица» бош штаби полкининг фахрий қоровул ротаси аскарлари оловни Штефан чел Маре мотоўқчилар бригадаси «Ҳарбий шон-шараф» музейига олиб келишди, дейилади Мудофаа вазирлиги пресс-хизмат хабарида.\nРасмийлар икки сабабга кўра бундай қарорга келишди. Биринчидан, газ қувуридаги босим сезиларли даражада камайди. Иккинчидан, республика ҳудудида кучли шамол ҳақида метеорологик огоҳлантириш эълон қилинди. Мудофаа вазирлигининг таъкидлашича, улар бундан олдин ҳам худди шундай вазиятда газ оқими ҳақида "Кишинёв-газ" компаниясига шикоят қилишган, бироқ муаммо ечимини топмаган.\n"Газпром" компанияси 1 октябрда газ етказиб бериш бўйича Молдова билан шартномани бир ойга узайтирди. Шу билан бирга, «Молдовагаз» 6 октябрь куни мамлакатда ушбу ресурсни истеъмол қилиш вақтинча Россиядан ёқилғи етказиб бериш миқдоридан ошиб кетгани ва бу электр энергияси билан боғлиқ муаммоларга олиб келиши мумкинлиги ҳақида хабар берди.\nОрадан бир ҳафта ўтиб расмийлар газ соҳасида юзага келган вазият муносабати билан фавқулодда ҳолат эълон қилишга тайёргарлик босқичи бўлган “огоҳлантириш режими”ни жорий қилишди. Ҳукумат қўшимча харидга бюджетдан тезкор маблағ ажратилиши учун парламентдан фавқулодда ҳолат режими жорий этишни сўради.\nТеглар: газ инқирози


Машҳур холдинг “Ўзбекистон” меҳмонхонасини сотиб олишга қизиқиш билдирмоқда - Халқ сўзи\n15:33 15 Февраль 2019 Жамият\nЯқинда Инвестициялар ва ташқи савдо вазирлигида ушбу гуруҳ ижрочи директори ҳамда Mabanee Company SAK йирик қурилиш компанияси раиси Муҳаммад ал-Шайа бошчилигидаги делегация билан учрашув бўлиб ўтди. Бу ҳақда вазирлик матбуот хизмати хабар берди.\nМузокаралар ушбу холдинг томонидан Ўзбекистонга, жумладан, туризм соҳасига инвестиция киритиш истиқболларини муҳокама қилиш мақсадида ўтказилди.\nДелегация, айниқса, меҳмонхона бизнесини ривожлантиришга алоҳида қизиқиш билдирди. Янги бинолар қуриш, келгусида фойдаланиш учун реконструкцияга муҳтож мавжуд объектларни хусусийлаштириш шулар жумласидандир. Мана шундай иншоотлардан бири “Ўзбекистон” меҳмонхонасидир.\nИлгари хабар берганимиздек, давлат “Ўзбекистон” меҳмонхонасини 33 млн. АҚШ доллар эвазига сотувга қўйган эди. Харидор икки йил давомида унга 100 млрд. сўм инвестиция киритиш мажбуриятини ўз зиммасига олади.\nШунингдек, “Қадимий Бухоро” туристик зонаси, “Чорвоқ” туристик зонаси ҳудудидаги тоғ чанғи курорти ва арқон йўли бўйича лойиҳалар ҳақидаги маълумотлар делегация аъзолари эътиборига ҳавола этилди.\nХуллас, учрашувда ўзаро ҳамкорлик имкониятлари ҳар томонлама кўриб чиқилди.\nМаълумот учун, Alshaya компаниялари гуруҳига 1890 йилда асос солинган. У чакана савдо бўйича халқаро оператор бўлиб, Яқин Шарқ, Шимолий Африка, Россия, Туркия ва Европада кенг тарқалган. Alshaya портфелидан 90га яқин бренд жой олган. Уларнинг ичида Starbucks, H&M, Victoriaʼs Secret кабилар бор. Либослар, косметика, озиқ-овқат, оптика, фармацевтика, уй ва ҳордиқ учун товарлар сотиладиган 4000дан ортиқ дўконларни бошқариб келади. Кўчмас мулк, қурилиш, туризм инфратузилмаси ва автомобиль савдоси ҳам ушбу холдинг активлари сирасига киради. Унда 53 мингдан зиёд ходим ишлайди.


Саудия Арабистони зиёратчиларнинг киришини тўхтатди » Muzlik.uz - O‘zbekiston yangiliklari\nСаудия Арабистони ҳукумати Маккада умра (кичик ҳаж) қилиш ва Мадинадаги Пайғамбар масжидига ташриф буюриш мақсадида мамлакатга киришни тўхтатди. Бу ҳақда Қироллик Ташқи ишлар вазирлиги баёнотида сўз боради . Ушбу қарор COVID-19 коронавирусининг тарқалишини олдини олиш чоралари доирасида қабул қилинди. Ташқи ишлар вазирлиги, шунингдек, «янги коронавируснинг тарқалиши хавфли бўлган» мамлакатларнинг фуқаролари учун туристик визалар билан кириш тўхтатилишини эълон қилди. Жаҳон соғлиқни сақлаш ташкилотининг статистик маълумотларига кўра, 26 февраль ҳолатида коронавирус инфекциясининг 38 давлатда тарқалган. Дунё бўйича касалланганларнинг умумий сони — 81,1 минг кишини ташкил этмоқда, 2,7 мингдан ортиқ одам вафот этган.


28 март куни Россия Украинага бостириб кирган пайт Лвов шаҳридаги бино балконидан президент Владимир Путиннинг сурати осилиб турибди. [Юрий Дьячишин/AFP]\nОЛМАОТА – Яқинда очиқланган разведка маълумотлари ва Кремлга яқин манбаларнинг алоҳида хабарларидан маълум бўлишича, Украинага бостириб кириш қарори ортидан Россия президенти Владимир Путин ишончсизлик ва ҳокимият учун кураш муҳитида қолган.\nЧоршанба (30 март) куни Оқ уйнинг АҚШ разведкаси махфий маълумотларига таяниб хабар беришича, Путин Украинадаги урушнинг бориши ҳақида етарлича маълумотга эга бўлмаган ва унинг ўз жамоаси билан муносабатлари ёмонлашган.\nОқ уйнинг жамоатчилик билан алоқалар бўйича раҳбари Кейт Бедингфилд юқори мартабали АҚШ мулозимининг аввалги баёнотини тасдиқлаб, «биздаги маълумотларга кўра, у Россия ҳарбийларига ишониб адашганини тушуниб етмоқда», деб айтган.\n24 феврал куни босқин бошланганидан бир ой ўтиб, Россиянинг ҳужуми тўхтаб қолгандек кўринар экан, сўнгги кунларда Украина кучлари қатор ҳудудларни, жумладан Киев яқинидаги стратегик аҳамиятга эга Ирпин шаҳрини қайтариб олмоқда.\nРоссия президенти Владимир Путин 30 март куни Москвада Ингушетия вилояти ҳокими билан учрашди. [Михаил Климентьев/Спутник/AFP]\n20 март куни Москвада Россиянинг Украинага бостириб киришига норозилик билдирган кекса аёл полиция тарафидан ҳибсга олинди. [AFP]\n«Бизнингча, маслаҳатчилари Путинга Россия армияси қанчалик ёмон ҳаракат қилаётгани ва санкциялар Россия иқтисодиётига қандай зиён келтираётгани ҳақида нотўғри маълумот бермоқда», деди Бедингфилд.\n«Путиннинг маслаҳатчилари Россия армиясининг юриши ва Украинанинг қаршилик даражаси ҳақида унга ҳақиқатни айтишдан қўрқишади» деб айтган Британиянинг GCHQ жосуслик агентлиги раҳбари Жереми Флеминг пайшанба куни.\nИсмини ошкор қилмаслик шарти билан сўзлаган юқори мартабали АҚШ мулозимининг AFPга айтишича, Путин Россия ҳарбийлари ва техникаси катта талафотларга дуч келган Украинадаги жангларга муддатли ҳарбий хизматга чақирилганлар жўнатилаётганидан ҳам бехабар бўлган.\nАҚШ Давлат котиби Энтони Блинкен Жазоирга сафари чоғида разведка маълумотлари ҳақидаги саволга жавоб берар экан, «автократияларда... бундай тизимларда ҳокимиятга ҳақиқатни гапирадиган одамлар бўлмайди» деб айтган.\nБу хабарлар Россия президентига яқин деб кўриладиган мудофаа вазири Сергей Шойгунинг Путин билан муносабатларига оид саволлар юзага келган бир пайтда пайдо бўлмоқда.\nИсмини ошкор қилмаган юқори мартабали АҚШ мулозимларидан бирининг айтишича, «Путин ва мудофаа вазирлиги ўртасида унинг вазирлик раҳбариятига нисбатан ишончсизлиги туфайли келиб чиққан доимий кескинлик мавжуд».\nКремл ушбу разведка маълумотларини инкор этиб, АҚШ ва Британия расмийлари «Кремлда содир бўлаётган воқеалар ҳақида реал маълумотга эга эмаслигини» айтди.\n«Улар президент Путинни, қарорлар қабул қилиш механизмини ва бизнинг иш услубимизни тушунмайдилар», деди Путиннинг матбуот котиби Дмитрий Песков журналистларга.\nАйрим таҳлилчиларга кўра, Путиннинг асосий муаммоси дезинформация эмас.\nКремлда аллақачон ҳокимият учун яширин кураш бошланган, дейди швециялик иқтисодчи ва дипломат, турли вақтларда Украина, Россия ва Қозоғистон ҳукуматларига маслаҳатчилик қилган Андерс Ослунд.\n«Путиннинг режими узоққа бормайди. У энди ҳеч кимга хизмат қилмаяпти, ҳатто ғазабдаги золимга ҳам», деб ёзган Ослунд 24 март куни Твиттерда.\nУкраинага ботиб қолган Путин армиясининг улкан талафотларга учрагани ва унга қарши «бирлашган Ғарб» томонидан мисли кўрилмаган, кенг кўламли иқтисодий санкциялар жорий қилингани унинг жиддий янглишганини кўрсатиб турибди», дейди бишкеклик сиёсий таҳлилчи Аскат Дукенбаев Карвонсарой билан суҳбатда.\nПутин Украинадаги мағлубият унинг шахсан ўзи учун қандай оқибатларга олиб келиши мумкинлигини тушунади, деди Дукенбаев.\nУни руминиялик Николай Чаушескудан тортиб, ливиялик Муаммар ал-Қаддафийгача бўлган тахтдан ағдарилган диктаторларнинг қисмати кутаётган бўлиши мумкин, деб қўшимча қилди у мазкур лидерлар ўз халқи томонидан жазоланганига ишора қилиб.\nПутин режими учун икки нарса таҳдид солмоқда, деди Дукенбаев. «Украинада чўзилиб кетган урушдан чарчаган Россия жамиятида урушга қарши кайфият кучаймоқда ва санкциялар туфайли юзага келган иқтисодий қийинчиликлардан норозилик авж олмоқда».\n«Одамларнинг сабри қанчага етишини вақт кўрсатади», деб айтган Дукенбаев.\n«Аммо 1917 ва 1991 йилларда тузумни тўнтарган иккита инқилоб каби оммавий норозиликлар билан боғлиқ мисолларга бой Россия тарихи россияликларнинг сабри чексиз эмаслигини кўрсатади.»\nАйримларнинг фикрича, россияликларнинг тоқати деярли тоқ бўлган.\n«Россиянинг сиёсий ва бизнес элитаси орасида Владимир Путинга мухолиф нуфузли шахслар гуруҳи шаклланмоқда», деб хабар берган 20 март куни Украина мудофаа вазирлигининг разведка бош бошқармаси Facebook саҳифасидаги постда.\nБу гуруҳ Путинни имкон қадар тезроқ ҳокимиятдан четлатиш ва Ғарб билан иқтисодий алоқаларни тиклашга интилмоқда, деб хабар берган бошқарма.\nБу фитнага Александр Бортников раҳбарлик қиладиган Федерал хавфсизлик хизмати (ФСБ) ҳам алоқадор, деб қўшимча қилинади хабарда.\n«Мазкур режа заҳарлаш, кутилмаган касаллик ёки бошқа «бахтсиз ҳодиса» ёрдамида амалга оширилиши мумкин», дейилади унда.\nМинтақавий хавфсизликка таҳдид\nПутиннинг ўз юртида ҳам яккаланиши қачонлардир Кремл билан дўстона муносабатда бўлган давлатлар Россиядан юз ўгираётган пайтга тўғри келган.\nРоссия Украинага ҳужум бошлаганидан уч ҳафта ўтиб, Ўзбекистон Украина мустақиллиги, суверенитети ва ҳудудий яхлитлигини тан олишини эълон қилган.\nШунингдек, мамлакат 2014 йилда Россия Украинадан тортиб олган Донецк ва Луганск халқ республикаларининг мустақиллигини тан олмаслигини аниқ баён қилди.\nҚўшни Қозоғистон ҳам Украинанинг бўлгинчи вилоятлари мустақиллигини тан олишдан бош тортган.\nЕвроосиё иқтисодий иттифоқига (ЕОИИ) аъзо давлатлар божхона тўловларини тақсимлашда АҚШ долларидан рублга ўтиши ҳақидаги Москва таклифи Қозоғистон ҳукумати тарафидан рад этилди.\n«Қозоғистон республикасида, шунингдек Арманистон ва Қирғизистон республикаларида импорт учун божхона тўловлари аввалгидек АҚШ долларида тақсимланади ва ҳисобланади», деб эълон қилган Қозоғистон ҳукумати 18 март куни.\nБундан ташқари, Қозоғистон ва Қирғизистонда Москва етакчилигидаги ЕОИИни тарк этишга оид чақириқлар кучаймоқда.\nҚозоғистон ўз обрўсига путур етказишнинг олдини олиш учун бу иқтисодий иттифоқ билан бирга, Россия билан ҳарбий алянсни тарк этиши керак, деб айтган олмаоталик сиёсий таҳлилчи, Хавфларни баҳолаш гуруҳи раҳбари Дўсим Сатпаев Карвонсарой нашрига.\nБир вақтнинг ўзида бундай қадамлар Россиянинг Қозоғистон суверенитети ва ҳудудий яхлитлигига солаётгани хавфи ва таҳдидлари билан боғлиқ, деб айтган у.\nКремл россиялик сиёсатчиларнинг очиқдан-очиқ Қозоғистоннинг шимолий вилоятларини босиб олиш чақириқларига кўз юмиб келган.\n«Айни вақтда Путин минтақавий хавфсизликка энг катта таҳдидлардан бири», дейди Сатпаев.\n«Яқинда очиқланган разведка маълумотлари ва Кремлга яқин манбаларнинг алоҳида хабарларидан маълум бўлишича» – қачондан бери қозоқларда разведка ва Кремлга яқин манбалар пайдо бўлиб қолди? :)\nЯшасин Украина! Яшасин Бандера. Охирги украиналик қолгунича Россияга қарши уришамиз. Ғарб бизга ёрдам беради.\nСанамай саккиз дема...\nРоссия армияси ўз-ўзини шарманда қилди. Маълум бўлишича, бу «дунёдаги иккинчи армия» эмас, балки бомжлар ва безорилар тўдаси экан.\nРоссия қулаш сари кетиб бормоқда.\nМахфий ҳисоботга кўра, Хитой Россиянинг босқинчилик режасидан хабардор бўлгани айтилмоқда\nХабар қилинишича, Хитой режими Россиянинг Украинага бостириб кириш режасидан хабардор бўлган, аммо унинг Пекиндаги қишки Олимпия ўйинлари вақтида амалга оширилмаслиги ҳақида қайғурган.\nХасга ёпишиш: Россия Украина масаласида Хитойдан ёрдам кутмоқда\nТобора яккаланиб қолаётган Москва ўзининг беқарор иттифоқдошидан ҳарбий, иқтисодий ва сиёсий кўмак сўради. Ҳаммадан ажралиб қолган давлатни қўллаб-қувватлашни истамаган Пекин иккиланмоқда.


Исроилни танқид қилувчи резолюция қабул қилинди\n18 апрел 2021, Тошкент вақти: 13:14\nБМТ Инсон ҳуқуқлари кенгаши ўтган йилги Ғазо можароси юзасидан яқиндан эълон қилинган ҳисоботни қўллаб-қувватлаб резолюция қабул қилди.\nЖеневада бўлиб ўтган махсус йиғинда Инсон ҳуқуқлари кенгашининг 25 аъзоси резолюцияни ёқлаб овоз берди. Олти давлат, жумладан, АҚШ ва ЕИга аъзо бир нечта давлат резолюцияга қарши овоз берди.\nБугун қабул қилинган резолюцияда БМТ Хавфсизлик кенгашидан¸ агар Исроил ва Фаластин ҳисоботда билдирилаётган ташвишлар юзасидан текширув ишлари олиб боришдан бош тортса¸ бу масалани Ҳаага халқаро трибуналига ўтказиш сўралган.\nБундан бир оз аввал Исроил ҳукумати резолюциянинг қабул қилиниши мамлакатнинг ўзини ўзи ҳимоя қилиш имкониятларига путур етказиши мумкинлигини билдирган эди.


Ватанпарвар, юксак инсоний одоб-аҳлоққа эга кадрлар – мамлакатимиз тараққиёти гаровидир | "Адолат" СДП\nВатанпарвар, юксак инсоний одоб-аҳлоққа эга кадрлар – мамлакатимиз тараққиёти гаровидир\nБугун мамлакатимиз дунё миқёсида ўзининг аниқ ривожланиш йўлига эга давлат сифатида етакчилар қаторида бормоқда. Албатта, бу етакчилик асосида Ўзбекистон ўзининг олдига қатъий белгилаб олган аниқ мақсади, тараққиёт принциплари ҳамда уларни амалга оширишдаги самарали саъй-ҳаракатлари алоҳида ўрин тутади. Бунда мамлакат ривожланишининг асосий омилларидан бири бу барча даражадаги давлат ҳокимияти ва бошқаруви органларига ватанпарвар, профессионал ва инсоний одоб-аҳлоққа эга ходимлар келишини таъминлашдир. Чунки, ҳар қандай давлат, ташкилот ёки корхона ўз келажагини аввало, салоҳиятли кадрлар билан белгилайди. Бошқарувда кадрларнинг малакаси ва хулқ-атворига кўра тўғри танланиши ҳар бир давлат ва нодавлат ташкилотларнинг ютуқларини, шу билан биргаликда мавқеини оширишда асосий омил ҳисобланади.\nМарралар қанчалик баланд олинмасин, ислоҳотлар нечоғли истиқболли бўлмасин, ватанпарвар, сидқидилдан меҳнат қиладиган, юксак ахлоқли, фидойи инсонларсиз уларни амалга ошириш имконсиз.\nҚадимда ҳам ота-боболаримиз томонидан бошқарув соҳасига ўз халқи учун жон куйдирадиган, малакали кадрлар масаласига алоҳида эътибор қаратишган. Алишер Навоий ҳазратлари томонидан ҳам давлат хизматчиси, биринчи галда, ҳақ йўлни танлаган, барча ишларни инсоф ва адолат тарозиси билан ўлчайдиган маънан юксак инсон бўлиши лозимлиги таъкидланган. У етти ўлчаб бир кесишга, шошилиб хулоса чиқармасликка, ёлғончи гувоҳлардан эҳтиёт бўлишга чақиради. Ҳукумат ишларида ҳар қандай ишни маслаҳат билан амалга ошириш зарурлигини, ўз шахсий фикрига ортиқча баҳо бериб юбормасликни уқтиради. Қабул қилаётган ҳар бир қарорининг нуқсонли томонларини ўйлаб кўришга ва ҳар ишда меъёрни билишга, ортиқча мажлисбозликка берилиб кетмасликка даъват этади.\nБугунги кунда ҳам мамлакатимизда давлат бошқарувини такомиллаштириш, давлат хизматчилари ва раҳбар кадрларга қўйиладиган талаблар, раҳбар сифатида уларнинг шаклланиши, камол топиши, уларни тарбиялаш борасида кенг кўламли ислоҳотлар амалга ошириб борилмоқда. Хусусан, 2019 йил 3 октаябрь куни “Ўзбекистон Республикасида кадрлар сиёсати ва давлат фуқаролик хизмати тизимини тубдан такомиллаштириш чора-тадбирлари тўғрисида”ги ПФ-5843 сонли Фармони қабул қилинди. Фармонга кўра, 2020 йил 1 январдан бошлаб айрим давлат бошқаруви органлари, ташкилотлар ва ҳудудларда тажриба тариқасида, 2021 йил 1 январдан бошлаб эса республиканинг барча давлат органлари ва ташкилотларида давлат хизматига қабул очиқ мустақил танлов асосида амалга оширилмоқда. Давлат фуқаролик хизматига ишга қабул қилиш ва хизматчиларнинг хизмат бўйича ўсиб бориши билан боғлиқ фаолиятда номзодларни адолатли баҳолаб бориш ва улар орасидан энг муносибларини танлашга қаратилган меритократия тамойили қўлланилмоқда. Шунингдек Фармон билан, президент ҳузурида Давлат хизматини ривожлантириш агентлиги ташкил этилиб, у давлат органлари ва ташкилотларида ходимларни бошқариш ва инсон ресурсларини ривожлантириш соҳасида ягона давлат сиёсатини амалга ошириш учун масъул ҳисобланади.\nМаълумки, ҳозирги кунда мамлакатни ислоҳ этиш ва модернизация қилиш бўйича стратегик вазифалар белгилаб олиниб, ислоҳотлар ўтказилмоқда. Бу эса ватанпарвар, малакали кадрларнинг давлат ишларидаги фаоллигини кенгайтириш, ҳудудларни ижтимоий-иқтисодий ривожлантиришда уларнинг иштирокини таъминлашни талаб этмоқда.\nЮртбошимиз Ш.Мирзиёев ушбу масалада ўзининг ижодий ва самарали таклифларини бериб, шундай деган эди: “Бугун ҳаётнинг ўзи биздан профессионал, тезкор ва самарали давлат хизмати тизимини шакллантириш, янгича фикрлайдиган, ташаббускор, эл-юртга садоқатли кадрларга кенг йўл очиш бўйича самарали тизим ишлаб чиқишни талаб этмоқда”.\nҲақиқатдан ҳам инсонларнинг дардига қулоқ тутиш ва муаммоларига ечим излаш, уларнинг кўнглига йўл топиш мушкил вазифадир. Юртимиз равнақи асосий мақсадимиз экан, ҳар бир инсон, қандай давлат ташкилотида хизмат қилиш ва қайси соҳада фаолият олиб боришидан қатъи назар, бу ҳақиқатни чуқур тушуниб етган ҳолда, мамлакатимиз тараққиёти учун масъулиятни ҳис этиши, ўз манфаатларини шу Ватан, шу халқ манфаатлари билан уйғун ҳолда яшаши ва ишлаши лозимдир. Давлатимиз раҳбари таъкидлаганидек “Янгича ва мустақил фикрлайдиган, масъулиятли, ташаббускор, илғор бошқарув усулларини пухта ўзлаштирган, ватанпарвар, ҳалол кадрларни танлаш ва саралаш бўйича самарали тизим яратилмас экан, давлат бошқарувида сифат ўзгариши юз бермайди”.\nСўнги йилларда мамлакатимизда барча соҳаларда олиб борилаётган ислоҳотлар, рўй бераётган ўзгаришлар шиддати дунё ҳамжамиятида катта қизиқиш уйғотиб, эришилаётган натижалар юксак даражада эътироф этилмоқда. Чунки юртимизда янгиланишлар оқими кириб бормаган соҳа қолмади. Шаҳару қишлоқлар қиёфасига қўшилиб, одамлар тафаккури, дунёқараши, ҳаёт тарзи ҳам ўзгармоқда. Энг муҳими, халқимиз бугун олиб борилаётган сиёсат мазмун-моҳиятини тушуниб етди. Дахлдорлик туйғуси кучайди. Шунинг учун ҳам ўзгаришларга, озми-кўпми ҳиссам қўшилсин, дея енг шимариб, ишга киришганлар кам эмас.


Сирдарёлик ёшлар энергетик ичимликлар истеъмолига қарши\nЎзбекистон "Миллий тикланиш" демократик партиясининг сайловолди Платформасида маънавий-маърифий соҳалардаги вазифалардан бири сифатида жисмонан соғлом ва баркамол авлодни тарбиялаш учун янада қулай шарт-шароитлар яратиш белгиланган.\nЎзМТДП Гулистон шаҳар кенгаши томонидан “Биз энергетик ичимликларни истеъмол қилишга қаршимиз” мавзуида ёшлар ўртасида давра суҳбати ўтказилди.\nПартия фаоллари Гулистон мактабгача таълим ва хизмат кўрсатиш касб-ҳунар коллежи ўқувчилари билан мавзу юзасидан эркин мулоқат ўтказиб, уларни энергетик ичимликларга бўлган мунособати, фикри ва қарашлари билан қизиқдилар. Энергетик ичимликларни инсон организмига таъсири, уларнинг таркибидаги компонентлари қанчалик хавфлилиги, меъёридан ортиқ истеъмол қилиниши инсон соламатлиги учун жиддий акс таъсирлар кўрсатиши мумкинлиги таъкидланди.\nҚувват берувчи ичимлик деб аталса-да, аслида улар ҳеч қандай қўшимча қувват бермайди. Аксинча, улар инсон танасидаги захира қувватнинг ишга тушишини таъминлаб, инсонни бир муддат тетиклаштиради, холос. Энергетик ичимликларни мунтазам истеъмол қилиш танадаги захира қувват манбалари етишмаслигига олиб келади. Бир муддат қувват ҳадя этиш орқали одамнинг қувват захираси бўшаб қолади. Бу кейинчалик асаб тизими ишдан чиқиши, модда алмашинуви бузилиши, ҳолдан тойиш, ухлолмаслик, депрессия ҳолатларини келтириб чиқаради. Айниқса, ёш, ўсиб келаётган организм учун жиддий зарар етказиши қайд этилди.\nШунингдек, давра суҳбатида ўқувчи-ёшларнинг фикр-мулоҳазалари тингланди.


Мақолалар мазкур саъна бўйича сараланган: Понедельник, 06 Март 2017\nВторник, 07 Март 2017 00:00\nЎзбекистон ва Туркманистон — стратегик шерик давлатлар\nАввал хабар қилинганидек, Ўзбекистон Республикаси Президенти Шавкат Мирзиёев Туркманистон Президенти Гурбангули Бердимуҳамедовнинг таклифига биноан 6 март куни давлат ташрифи билан Ашхободга келди.\nБугун халқаро ҳамжамиятнинг нигоҳи 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини амалга оширишга қаратилган, десак, асло янглишмаймиз. Халқаро экспертлар томонидан қайд этилишича, Ҳаракатлар стратегиясида белгиланган чора-тадбирлар БМТнинг Барқарор ривожланиш мақсадлари билан уйғундир. Бирлашган Миллатлар Ташкилотининг мамлакатимизда фаолият юритаётган тузилмалари ваколатхоналари раҳбарлари ушбу дастуриламал ҳужжатнинг юртимиз келажаги учун долзарб аҳамиятга эга эканлигини таъкидлашмоқда.\nҚўшни Тожикистонга инсонпарварлик ёрдами\nЎзбекистон Тожикистонга инсонпарварлик ёрдами жўнатди.\nГўзаллик ва нафосат, садоқат ва матонат тимсоли\nТабиат чирой очиб бораётган илк баҳор кунларида меҳрибон оналаримиз, дилбар опа-сингилларимизга чуқур ҳурмат-эҳтиром кўрсатилиши, уларнинг латофати ва оқилалиги, садоқати ҳамда матонати мадҳ этилиши бежиз эмас. Чунки ҳаёт фалсафаси, маъно-мазмуни ва гўзаллиги, энг аввало, барчамизни дунёга келтирган Она сиймосида, аёл тимсолида намоён бўлади. Яшариш ҳамда янгиланиш фаслининг аёллар билан узвийлиги, уйғунлиги ҳам ана шунда.\nДзюдо бўйича Тошкентда ташкил этилган Ўзбекистон чемпионати ғолиблари номи маълум бўлди.\nИстеъдод ва натижа\nҚозоғистоннинг Актобе шаҳрида ўсмирлар ўртасида ўтказилган халқаро турнирнинг жуфтлик баҳсларида ҳамюртимиз Одил Каримов бош совринни қўлга киритди.\nПойтахтимиздаги “Ўзбекистон” спорт мажмуасида Бутунжаҳон бокс серияси (WSВ)нинг VII мавсуми навбатдаги баҳслари бўлиб ўтди.\nОлий лига баҳсларига старт берилди\nОрзиқиб кутганимиз баҳор фаслининг кириб келиши билан юртимизда футбол мавсуми ҳам бошланади. Жумладан, ўтган ҳафтада Ўзбекистон XXVI миллий чемпионати олий лигасига старт берилиб, биринчи тур учрашувлари ўтказилди.


Тошкент Архитектура-қурилиш институти учун янги бино қурилмоқда\n18:27 / 03.02.2017\nМирзо Улуғбек туманида Тошкент Архитектура-қурилиш институти учун янги бино қурилмоқда. Бу ҳақда ТАҚИ ректоратига асосланган ҳолда nuz.uz хабар берган.\nМанбанинг ёзишича, бу ҳақда Вазирлар Маҳкамасининг 24 январдаги қарорида келтирилганди. Қурилиш ишлари Қорасув-4 массиви ҳудудида бошлаб юборилган.\nҲозирча олий таълим муассасасининг бир қисми Навоий кўчасидаги эски бинода (13-уй, Алишер Навоий номли санъат саройи ва Пахтакор стадиони яқинида - таҳр.), яна бир қисми эса Тошкент молия институти биноларидан бирида жойлашади. Молия институти ректоратидаги манбадан аниқлик киритилишича, Кичик ҳалқа йўли ва Шароф Рашидов шоҳкўчаси кесишмаларидаги бинолар архитектура-қурилиш институтининг 2 факультети вақтинча жойлаштирилиши учун бўшатиб берилган.\nТАҚИ институт янги бинога 1,5 йил ичида кўчиб ўтиши режалаштирилган.\nМаълумот учун, Тошкент архитектура-қурилиш институти 1991 йилнинг 6 майида Ўзбекистоннинг биринчи президенти Ислом Каримов фармони асосида ташкил этилган. ОТМда«Архитектура», «Муҳандислик қурилиш инфраструктураси», «Бино ва иншоотлар қурилиши», «Қурилишни бошқариш» факультетлари, шунингдек академик лицей, малака ошириш маркази ва соҳа бўйича менежерларни қайта тайёрлаш ҳамда халқаро муносабатлар бўлими мавжуд.\nИнститутда жами 13та бакалавриат йўналиши ва 19та магистратура мутахассисликлари бўйича 3800 нафардан ортиқ талаба таҳсил олади.\nЎзбекистоннинг АҚШдаги элчихонаси жойлашган бино ҳақида нималарни биласиз?\n18:25 / 12.05.2018


05:09 05 Июл 2020\n10:00 14.09.2017 (Янгиланган 17:34 14.09.2017) Ҳавола олиш\nЖиноятчи ўзи ишлаб турган хонадон эгаларини ошхона пичоғи билан сўйган ва уйдан 82 минг доллар ва 7 миллион сўм, шунингдек умумий қиймати 18 миллионга баҳоланган турли буюмларни олиб чиқиб кетган\nТОШКЕНТ, 14 сен — Sputnik. Жиноий ишлар бўйича Тошкент вилоят суди икки киши қотиллиги билан боғлиқ шов-шувли ишни кўриб чиқиб, якуний хулосани эълон қилди. Ҳодиса апрел ойида Тошкент вилоятида рўй берган, деб хабар қилмоқда Sputnik Ўзбекистон мухбири.\nАндижондаги "Жаҳон" буюм бозорида ўғирлик қилган аёллар қўлга олинди\nСуд инстанцияси маълумотларига кўра, муқаддам уч марта судланган, 1981 йилда туғилган Шавкатжон Маҳкамов Юқоричирчиқ туманида яшовчи Н. Кимнинг хонадонига ёлланма ишчи тариқасида ишга жойлашган.\n"Маҳкамов жиноятни олдиндан режалаштирган бўлган. 15 апрел куни у ошхона пичоғи билан қуролланган ва хонадон эгаси ҳамда унинг рафиқасини ўта шавқатсиз усулда ўлдирган. Шундан сўнг у қотиллик қурбони бўлган фуқароларга тегишли 82 минг доллар ва 7 миллион сўмни, шунингдек умумий қиймати 18 миллион сўм бўлган турли буюмларни уйдан олиб чиқиб кетган. Қотил марҳумларга тегишли "Спрак" машинасига миниб ҳодиса жойидан ғойиб бўлган", — дея хабар қилишган Тошкент вилояти прокуратураси матбуот-хизматида.\nМаҳкамов орадан икки кун ўтгач тегишли ашёвий далиллар билан қўлга олинган.\nСуд жиноятчига умрбод қамоқ жазосини тайинлаган.


Микроскоп ҳақида — У ким, бу нима — QOMUS.INFO\nQOMUS.INFO > М ҳарфи > МИКРОСКОП\nМИКРОСКОП, заррабин (микро… ва юн. skopeo — қарайман) — микрозарраларни, кўзга кўринмайдиган жуда майда нарсаларни катталаштириб курсатадиган оптик асбоб. М. нинг катталаштириши дифракцион ҳодисалар (қ. Дифракция) туфайли чекланган; у атиги 1500—2000 мартани ташкил қилади. Одам кўзи 250 мм узоқликдаги зарралар уртасидаги масофани 0,08 мм гача аникликда фарқ қила олади (бу рақам кўпчилик одамларда 0,20 мм ни ташкил этади). Лекин микрообъект лар (бактерия, майда кристаллар ва б.) ўлчами бундан ҳам кичик. Шу сабабли, элементлари орасидаги масофа 0,25 мкм ли структураларни фарқ қилишга имкон берадиган (яъни ажратиш қобилияти 0,25 мкм бўлган) Микроскоп мавжуд (электрон М. ники — 0,01—0,1 нм). Икки линзадан иборат тизимнинг тасвирни катталаштириб бериши 16-а. даёқ Нидерландия ва Италиядаги кўзойнаксоз усталарга маълум бўлган, (икки линзали Микроскопни нидерланд устаси 3. Янсен 1590 й. да курган), лекин биринчи Микроскопни 1609—10 й. ларда Г. Галилей ихтиро қилган, мураккаб Микроскопнинг ҳисобини 1872 й. да Э. Аббе қилган. Микроскопда объектив сифатида бир-бирига ёпиштирилган сферик линза ва кома (тасвир бузилиши)га тўғриланган ахроматик линзалардан фойдаланилади. Микроскопда кўп линзали объектив эмас, балки икки линза орасига махсус тиниқ суюқлик қуйилган иммерсион объектив ишлатилади. Иммерсион объективда нур сочилиши камаяди. Ультрабинафша, инфрақизил спектр соҳасида ишлатиладиган Микроскоп объективи яна ҳам сифатли бўлиши зарур. Микроскопда текшириладиган препаратлар ўзидан ёруғлик чиқармайди, шу сабабли уни ёритиш лозим. Объектни ёритишнинг турли усуллари мавжуд. Унинг ёритилишига қараб тасвир кон-трастлари (аниклиги) ортэди.\nОкуляр ҳам Микроскопнинг муҳим кисми. Текшириладиган объектга қараб окулярлар турлича булади. Окуляр сифатида кўриш трубаси (кўпинча, Гюйгенс типидаги окуляр) ишлатилади. Ёритишда микроконденсорлардан фойдаланилади; у линзалар тизимидан иборат. Микроконденторларга ирис диафрагмаси ўрнатилади. Микроконденсорларнинг тузилиши ҳам ҳар хил; баъзилари битта линзаси олиб қўйиладиган қилиб ясалади, бу ҳол микрообъектларни текширишни осонлаштиради.\nИшлатиш соҳасига қараб люминесцент, ультрабинафша, қутбловчи, интерференцион Микроскоп лар; текшириш объектига қараб, биологик, электрон, металлографик Микроскоп ва б. бўлади. Люми-несцент Микроскоп бошқа Микроскоп лардан иккита (конденсор олдида ва объективдан ке-йин қўйиладиган) ёруғлик фильтри мавжудлиги билан фарқланади. Булардан ташқари, махсус Микроскоплар ҳам мавжуд, мас, тез ва секин утадиган жараёнларни кинолентага туширадиган Микроскоп, жаррохдик Микроскопи, озиқ-овқат сифатини текширадиган Микроскоп ва ҳ. к. Фотография, тиббиёт, биол., физика ва кимё соҳаларида Микроскоп кўп ишлатилади.\nNext PostМИЛК ЯЛЛИҒЛАНИШИ


(Сирларнинг кашф этилиши)\nМен бу китобни “Кашфул-маҳжуб” деб атадим. Истагим: ички нур билан безалган инсонлар китобнинг номини ўқиганданоқ унинг нима ҳақида эканлигини дарҳол англаб етсинлар.\nШуни унутмаслик керакки, барча инсонлар руҳ ҳақиқатидан нозик парда билан тўсилгандир. Оллоҳнинг дўстлари бўлган пайғамбаримиз, азиз-авлиёлар бундан мустасно, албатта. Ушбу китоб Ҳаққа етишмоқ йўлида тасаввуф аҳлининг берган фикр-мулоҳазаларини ўз ичига олганлиги учун ҳам шундай ном олди, бошқача ном билан аташ ўринли эмас эди.\nПарда кўтарилган вақтда парда орқасидаги нарса кўринади. Бу худди ким узоқ бўлса яқин бўлолмайди, яқин турса узоқ бўлолмайди, деган сўзга ўхшайди. Масалан: сирка ичида туғилган жонзот сиркасиз жойда яшай олмайди, сиркасиз жойда туғилган жонзод сиркага тушса дарҳол нобуд бўлади.\nҲақ йўлида юриш қийин. Аммо шу мақсадда дунёга келган одамга бу қийин эмас. Ҳадис: “Ким нима учун яралган бўлса, ўшани осонгина топа олади”.\n“Парда” икки хил бўлади. Бири – ёпувчи (ҳижоби райний), иккинчиси – хиралаштирувчи, қоронғилаштирувчи (ҳижоби ғайний). Биринчисини умуман очиб бўлмайди, иккинчиси очилиши мумкин. Уларнинг орасидаги фарқ тахминан бундай: масалан, бир одам ўз моҳиятига кўра, ҳақдан парда орқали тўсилган бўлади. Унинг учун ҳақиқат ва ботилнинг фарқи йўқ. Бошқа биров эса маълум сифатлар орқалигина Ҳақдан ҳижоб орқали ажратилган бўлади. Бундай одам доимо орадан ўша пардани кўтариш йўлини излайди, ёлғон-у ботилдан қочади. Шунга кўра, “ҳижоби райний”ни очиб бўлмайди. “Райн” сўзи “хатм” (муҳрланган), “табъ” (табиат, феъл) маъноларида ҳам қўлланилади.\nВақти келиб Ҳақ ва нафс ўртасида ҳижоб кўтарилиши, чунки нафс сифатлари ўзгариши мумкин.\nМутасаввиф шайхлар “райн” ва “ғайн” ҳақида кўплаб фикрлар қолдиришган. Жунайд (разийаллоҳу-анҳу) айтади: “Ар-Райн мин жумлат ал-ватанат, вал-ғайн мин жумлат ал-хатарат” – яъни “Райн доимий ва ўзгармас ва хатарлар жумласидан, “ғайн” эса ўзгарувчилар жумласидан. Чунки, ватан – доимий, хатар эса ўткинчидир.\nМасалан: тошга қанча сайқал берганинг билан у ойнага айланмайди. Асли маъдан бўлган, аммо бирон сабаб билан хиралашган ойнани эса яхшилаб артиш орқали тиниқ кўзгуга айлантириш мумкин.\nМен бу китобни ўз қалбини поклаш, дунё чангларидан тозалаб сайқаллаш йўли билан Ҳақ нурига етишмоқчи бўлган инсонлар учун ёздим. Улар бу китобни ўқиб, ўз нафслари ва ҳақиқати ўртасидаги парда кўтаришнинг ўзига хос йўлини кашф қиладилар. Ҳақ йўлини инкор қилувчи, “ҳижоби райн” тарафидагилар эса бу китобни ҳеч қачон тушуна олмайдилар ва ўқиш улар учун фойдасиздир.\nБилимларнинг юзага чиқиши\nОлимлар ҳақида ҳадиси қудсийда шундай марҳамат қилинади: “Оллоҳга хизмат қиладиганлар орасида фақат олимларгина ундан қўрқадилар”. Оллоҳ расули Муҳаммад (с.а.в) шундай демишлар: “Илм ўрганиш ҳар бир муслим ва муслима учун фарздир”. Муҳаммад (с.а.в) яна шундай демишлар: “Чинга бориб бўлса ҳам илм изла!”\nБилимлар чексиз, инсон умри эса чегараланган. Барча илмларни эгаллаш учун инсон умри етмайди. Шунга кўра, у фақат зарурий билимларга эга бўлиши кифоя. Фалакиёт, риёзиёт, тиббиёт сингари илмлар борки, уларнинг инсон билиши шарт бўлган жиҳатлари бисёр. Масалан, фалакиёт (астрономия)ни намоз ва тоат-ибодат вақтларини тўғри аниқлаш учун, риёзиёт (математика)ни меросни тўғри тақсимлаш, идда кунларини тўғри ҳисоблаш учун, тиббиётни жон маркабини турли ташқи таъсирлардан сақлай билиш ва тоат-ибодат учун доимий қувватга эга бўлиш “сир”ларини англаш учун ўрганилади.\nОдамнинг ҳаракат дастурини тўғри белгилаб олиши учун билимлар зарур, албатта. Илмларни чуқур ўрганган сари инсон Оллоҳ таолонинг сифатларини шунчалик яқиндан била боради. Оллоҳ фойдасиз билимларни эгалловчиларни лаънатлайди. Пайғамбар (с.а.в) ҳадисида бундай дейилади: “Фойдасиз билимларни эгаллашдан ўзинг асра!”. Озгина билим билан ҳам катта ишларни бажариш мумкин, қачонки бу илм диёнат (соф виждонга) асосланган бўлса. Пайғамбар сўзи: Дин илмидан хабарсиз мутаассиб жувозга қўшилган эшакка ўхшайди. Зеро, бундай ҳолатда эшак изи бўйлаб айланаверади, юриши унмайди.\nАйрим уламолар илмни амалдан устун қўядилар, айримлар эса амални илмдан устун деб биладилар. Аммо иккаласи ҳам хато қилади. Илм билан боғланмас экан, амал тақдирлашга лойиқ эмас. Масалан, намозга киришдан аввал қибла аниқланиши керак. Қиблани билмай ўқилган намоз ботилдир. Илмсиз амал кишини ҳалокатга дучор қилади. Шунингдек, амалсиз илм ҳам бефойда. Икки тоифадаги одам албатта адашади. Биринчиси, илмни юзаки, номига эгаллаган, уни нимага сарфлаш йўлини билмайдиган кишилар, иккинчиси, амалиёт бўлса бас, илм ўрганиш шарт эмас, дегувчилар.\nИброҳим Адҳам илм излаб сафарда юрган кезларида бир тошга дуч келибди. Унда шундай ёзув бор экан: “Тошнинг орқа томонига қара”. Шундай қилибди. Қараса, тошнинг орқа томонида “Бор илмингга амал қилмайсан, нега янги илм излайсан?” деган ёзувга кўзи тушибди.\nАнас ибн Молик бундай дейди: “Оқил билишга, нодон олишга ҳаракат қилади”\nАгар кимки илмни ҳокимият, шон-шараф, бойликка эга бўлиш учун ўрганса, у олим эмас. Илм эгалламасдан туриб, Оллоҳни таниш мумкин эмаслигини англаган киши ҳақиқий мужтаҳиддир.\nИлми “қол” ва илми “ҳол” ҳақида\nБилимлар ўз моҳиятига кўра икки хил бўлади. Илоҳий (ҳол) ва инсоний (қол). Инсоний илм илоҳий илм олдида қийматсиздир. Илоҳий илмлар туганмас ва мангудир. Инсонга хос илмлар эса чекланган.\nИлм деганда у ёки бу нарса ҳақида билимга эга бўлиш ёки уни қамраб олишни тушунамиз. Аниқроқ қилиб айтганда, илм ёрдамида билимсиз, авом одам донога айланади.\nИлоҳий билим орқали мавжуд ва номавжуд ҳилқатлар билиб олинади. Илоҳий билим бўлинмас ва Оллоҳдан ажралмас бир ҳилқатки, бунинг тасдиғини Парвардигорнинг тавфиқи билан англаш мумкин. Илоҳий билимлар яширин маъноларни ўз ичига олади ва уларни кашф этади. Илоҳий билим орифга, олимга ҳар бир ҳаракатда Оллоҳни кўришга имкон беради. Ориф ҳар бир ҳаракатини Оллоҳ кўриб турганлигини аниқ ҳис қилади.\nРивоят қилишларича, Басра амалдорлардан бири ўз боғига кирганда, ногаҳон боғбоннинг гўзал хотинига кўзи тушибди. Боғбонни бир юмуш билан юбориб, аёлга шундай дебди:\n– Дарвозани беркитиб кел!\nАёл унга жавобан шундай дебди:\n– Ҳамма жойни беркитдим, фақат бир нарсани беркитолмадим. У сира тўсилмайди.\n– Беркитиб бўлмас нарса нима эди?\n– Оллоҳдан ҳеч нарсани беркитиб бўлмайди.\nАмалдор бу жавобни эшитиб, қилмишидан пушаймон бўлди ва аёлдан кечирим сўради.\nАвлиё Хотим ал-Асом бундай дейди:\n– Мен тўрттадан ташқари барча дунёвий билимлардан воз кечдим.\n– Тўрт дунёвий билимлар қайсилар?\n– Биринчиси, билганим шуки, менинг ризқим қанча белгиланган бўлса, шунчаси насиб қилади, оз ҳам эмас, кўп ҳам эмас. Шунга кўра, улушимни кўпайтираман, деб овора бўлиб ўтирмайман. Иккинчиси: Яратган эгам олдидаги қарзимни ўзимдан бошқа ҳеч ким узолмайди. Умр бўйи ўша қарзни узиш билан бандман. Учинчиси: мени доимо бир нарса (ўлим) таъқиб қилади. Ундан қочиб қутилиб бўлмайди. Доимо уни кутиб олиш ҳаракатидаман. Ва охиргиси, тўртинчиси: Оллоҳ томонидан доимо кузатувдаман ва рухсат этилмаган ишни қилишдан уяламан.\nБилим ҳақида пирларнинг деганлари\nМуҳаммад ибн Фазл ал-Балхий дейди:\n“Билимлар уч хил бўлади – Оллоҳни таниш илми, Оллоҳ билан робита (боғланиш) илми, ладуний илм”.\nЛадуний илм-маърифатни Оллоҳ таоло фақат ўз пайғамбарларига ва азиз – авлиёларга ато қилади. Ладуний илмга оддий воситалар билан эришиб бўлмайди.\nОллоҳни таниш илми орқали биз бажарилиши шарт бўлган шариат қонун-қоидаларини билиб оламиз. Уни “шариат илми” деса ҳам бўлади.\nОллоҳ билан робита (боғланиш) илми авлиёлик даражаси ва мақом манзиллари ҳақида билимга эга бўлишдир.\nИлоҳий илм (маърифат)га шариат аҳкомларисиз эришиб бўлмайди. Шариат илмига эса манзилма-манзил, даражама-даража эришиш мумкин.\nУлуғ пирлардан бири Абу Али Сақофий (Нишопурлик авлиё, вафоти 328 ҳижрий) дейди:\n“Илм – қалб ҳаёти, иймон нуридирким уни ғафлат ҳалокатидан, кофирлик залолатидан омонда сақлайди”.\nДаҳрий қалби ўликдир, зеро, улар Оллоҳдан хабарсиздирлар, юраклари давосиз касалдирки, Оллоҳ кўрсатмаларидан бехабардир.\nАбу Бакр Варроқ Термизий дейди:\n“Зуҳдга (ҳалол, покликка) асосланмаган, фақат фикрга қаноатланган илм зиндиқликка олиб келади. Фиқҳга (шариатга) асосланган, аммо варъага (покликка) асосланмаган илм софлигини йўқотади”.\nОллоҳнинг ягоналигини (тавҳидни) риёзат чекмасдан билмоқчи бўлган сулук жабрдан нарига ўтолмайди. Тавҳидни даъво қилган шогирд қазо ва қадар мазмунига амал қилиши, бундан ташқари, тақдир ва ирода эркинлиги ўртасида “олтин оралиқ”ни эгаллаб, ирода эркинлигига иқтидо қилмоғи лозим”.\nПирнинг яна бир ҳикматида шундай дейилади:\n“Тавҳид қисматдан олдинда, ирода эркинлигидан юқори туради”.\nАхлоқ ва иймонни йўқотиш пала-партишлик ва ғафлатдан келиб чиқади.\nАтоқли пир Яҳё ибн Муоз ар-Розий дейди:\n“Жамоатни уч хил одамлардан эҳтиёт қилинг: олимларни назар-писанд қилмайдиган, Қуръони каримни мунофиқона тиловат қилувчилар ва нодон, тақлидчи сохта сўфийлардан”.\nҚалби фақат дунёвий фойда кетидан қувишга, ҳукмдор ва золимларга ёқишга мойил, ўз қобилиятига катта баҳо бериб, турли мунозаралар ва диний уламоларга ҳужум қилиш билан вақт ўтказадиган бундай кишилар олимларга паст назар билан қарайдилар.\nҚуръони каримни мунофиқона тиловат қилувчилар орзу-истакларига мос келадиган бўлса энг ёмон, ҳатто ҳамма ланъатланган нарсалардан ҳам тоймайдиган кимсалардир. Эзгулик, ҳатто у энг хайрли бўлса ҳам уларнинг феъл-атворига тўғри келмайди. Улар одамларга ёқиш учун нохолис хатти-ҳаракатлар қиладилар.\nЖоҳил тақлидчи, сохта сўфийлар пир кўрмаган, шайхлардан одоб ўрганмаган, маънан тажрибага эга бўлмаган, сўфийларча кўк уст-бош кийиб одамларни чалғитиб юрувчи тийиқсиз нафс сўқмоқларидан юрувчи кишилардир.\nБоязид Бистомий шундай дейди:\n“Ўттиз йил ўзимни маънан жиловлашга уриниб шу нарсага амин бўлдимки, илмга амал қилишдан оғирроқ нарса йўқ экан”.\nОдам табиатида илмга амал қилишдан кўра оловга кириб чиқиш осонроқдир. Жоҳиллар учун эса бир қатра илм эгаллашдан кўра минг марта пулсиротдан ўтмоқ осонроқ туюлади.\nҚалби нотоза одам заррача илмни ҳаётга татбиқ қилиш ўрнига ўз чодири билан жаҳаннамга қулашни афзал билади. Сизга эса билим ўрганиш ва даражангизни ошириш буюрилгандир.\nАгар кимки ғайрат билан илм эгалласа, унинг билими камолга етган сари кўз олдида ҳақиқат намоён бўлаверади. Охир-оқибат у шуни билиб оладики, билимнинг охири йўқ ва унинг нима билан тугашини ҳеч ким билмайди. Зеро, бор нарсаларнинг номларини билиш ҳали ҳақиқатни билиш дегани эмас.\nБилгинки, фақирлик ҳақиқат йўлидаги энг баланд мақомдир. Фақир киши эса юқори ҳурмат эгасидир.\nПайғамбар (с.а.в) ҳадиси:\n“Ё Оллоҳ, менга фақирларча ҳаёт бер, фақирларча ўлим бер ва қиёматда ўзинг ёрлақаган фақирлар қаторида тирилтиргин”.\nЯна Пайғамбар (с.а.в) ҳадиси:\n“Охират куни Оллоҳ бундай дейди:\n– Менинг севган бандаларимни чақиринг.\nШунда фаришталар сўрайди:\n– Сенинг севганларинг кимлар?\nОллоҳ жавоб беради:\n– Фақирлар ва мискинлар.\nПайғамбаримиз (с.а.в) даврларида ул зот билан бирга Маккадан Мадинага ҳижрат қилган муҳожирларнинг кўпчилигини камбағаллар ташкил қилар эди. Улар асосий вақтларини масжидда Оллоҳга ибодат этиш ва Яратганга таваккул қилиш билан ўтказишар, уларнинг ризқларини Оллоҳнинг ўзи етказишига қаттиқ ишонар эдилар. Пайғамбаримиз(с.а.в)га эса улар ҳақида ғамхўрлик қилиш буюрилган эди.\n“Эрта-ю кеч Парвардигорнинг юзини истаб унга илтимос қиладиган зотларни (ҳузурингиздан) ҳайдаманг. Сизнинг зиммангизда уларнинг ҳисоб-китобларидан ҳеч нарса йўқдир ва сизнинг ҳисоб-китобларингиздан уларнинг зиммаларида ҳеч нарса йўқдир. Бас, уларни ҳайдаб, золимлардан бўлиб қолманг”. (Анъом сураси, 52-оят).\nШунинг учун ҳам Пайғамбаримиз Муҳаммад Мустафо (с.а.в) улардан (муҳожирлардан) бирини кўрган заҳоти “Отам-онам сизга қурбон бўлсин, сиз туфайли Оллоҳ мени ўзига бундай қаратди”, деб муҳожирларга ёрдам беришдан чарчамасди.\nШундай қилиб, Оллоҳ бутун зоҳирий ва ботиний оламини иймон-эътиқодга бағишлаган фақирларни улуғлади. Фақирлик уларнинг фахрига айланди. Саҳобалар фақирликнинг кетишидан кўзёши тўкдилар, келишидан қувондилар.\nФақирлик ўзининг расм – анъаналарига, моҳияти (ҳақиқати)га эга. Доимий йўқчилик ва муҳтожлик унинг анъанасидир. Охират саодати ва эркинлик унинг моҳиятидир.\nКим унинг зоҳирини танласа мақсадга, яъни моҳиятга етолмай зоҳирийлигича қолади.\nРивоятда айтилишича шоҳ бир дарвешни чақириб бундай дебди:\n– Қани, нима тилагинг бўлса мендан илтимос қил!\nДарвеш жавоб берибди:\n– Қулларимдан бирор нарса сўраш одатим йўқ.\n– Менинг иккита қулим бор. Улар эса сенинг хўжайинларингдир. Булар – хоҳиш ва орзу-ҳавас.\n“Фақирлик ўзига муносибларга шуҳрат келтиради. Бу шуҳрат шундан иборатки, фақирнинг бадани илоҳий тарзда пасткаш ва гуноҳли қилмишлардан ҳимояланган, юраги эса қабоҳат ва хатарли ўй-хаёллардан холи бўлади. Чунки унинг зоҳирий аъзолари Оллоҳнинг раҳмати билан, ботини эса Парвардигорнинг марҳамати билан ҳимоялангандир. Шунинг учун ҳам уларнинг баданлари руҳоний, қалблари раббонийдир. Фақирликда олам ва одамлар билан алоқалар узилади. Фақирлик тарозисида бу дунё пашша қанотича оғирликка эга бўлмайди, ўша дақиқада одам икки дунёдан ҳам енгиллашади”.\nФақирликнинг афзаллиги ва ғанийлик ҳақида\nСўфий шайхлари фақирлик ва ғанийлик тушунчалари ҳақида, бу тушунчалар одамийнинг сифатларига айланганлиги ҳақида турли фикрларни билдирадилар. Зеро, ҳақиқий ғанийлик Оллоҳ сифатидирки, бошқа сифатлари қатори комиладир.\nЯҳё ибн Муоз ар-Розий, Аҳмад-Ховарий, Хорис ал-Муҳосибий, Абул Аббос ибн Ато, Рувайм, Абул Ҳасан ибн Симъун ва ҳозирги замон (XI аср) шайхларидан мавлоно Абу Саид Фазлуллоҳ ибн Муҳаммад ал-Майхоний сингари пирлар фақирликдан ғанийликни устун қўядилар.\nУлар буни шу билан асослайдиларки, ғанийлик Оллоҳ сифатидир. Оллоҳга фақирлик сифати тўғри келмайди. Ғанийлик Оллоҳ ва одамнинг умумий сифати бўлиб, ҳеч нарсани бундан юқори қўйиб бўлмайди.\nМенинг фикримча (Ҳужвирий): ғанийликнинг Оллоҳ ва инсонга нисбатан олинганлиги оддий сўз санъати бўлиб, амалда эса бундай эмас. Ҳақиқий ўхшашлик бир-бирига бутунлай мос келишда кўринади. Оллоҳ сифатлари мангу (доимий), одамники эса яратилгандир. (У йўқолиши ҳам мумкин). Шунга кўра, бундай дейиш ўринсиздир.\nМенимча ҳам (Ҳужвирий) ғанийлик инсонга эмас, Аллоҳга хосдир, фақирлик эса Оллоҳга эмас, инсонга хосдир.\nБанданинг “ғаний” аталганлиги оддий ўхшатиш (сифатлаш) бўлиб, ҳақиқатда эса ҳеч қачон ғаний бўла олмайди.\nЯна бир далил: одам тўплаган (бойлик) мол-дунё одамга берилган тасодифий ҳолатдир. Оллоҳнинг ғанийлиги эса барча ҳолатларнинг яратувчиси учун тасодифий эмас, доимийдир. Шунга кўра, ғанийлик сифатининг (одам ва Оллоҳга) тенг эканлиги ҳақида гап бўлиши мумкинми?\nХусусият, моҳият, асмои ҳусно соҳасида Оллоҳга шерик излаш кечирилмас ҳолдир. Оллоҳнинг ғанийлиги ҳеч қандай зотга боғлиқ эмас, Оллоҳ нимани хоҳласа ўзининг ҳукмидадир. Ҳамиша шундай бўлган ва шундай бўлиб қолаверади. Одамнинг бу дунёда тўплаган мол-дунёси, яшаш учун керакли воситалар, ҳаёт қувочлари, гуноҳдан қутилиш ёки мушоҳада билан таскин топиш, ҳаммаси ўткинчи ва ўзгарувчидир.\nОддий одамлар орасида шундайлари ҳам борки, бойларни фақирлардан устун қўядилар ва буни шундай асослайдилар. Эмишки, Оллоҳ ғанийларни икки дунёда саодатли қилиб яратган ва шунинг учун уларга кўп мол-дунё ато этган. Бойлик деганда улар дунё мол-мулкини, роҳат-фароғатини, орзу-истакларининг амалга ошишини тушунадилар.\nБуни шу билан асослайдиларки, Оллоҳнинг берганига шукур, фақирликда сабр қилиш, омади чопмаганда бардошли бўлиш, муваффақият қозонганда (Оллоҳдан) миннатдор бўлиши керак. Зотан, муваффақият уни қўлдан беришга қараганда яхшидир.\nБунга жавобан мен шундай дейман: Оллоҳ бизга муваффақият учун шукроналик билдиришни буюрар экан, бизнинг муваффақиятимизни кенгайтирувчи воситаларга Оллоҳ раҳмати ёғилган бўлади. Омадсиз ҳолларда одамзодга сабр-бардошли бўлишни буюрар экан, Оллоҳ ўзига яқин қилиш йўлида сабр-бардош ато этади.\nОллоҳ сўзи: “Қасамки, агар берган неъматларимга шукур қилсангизлар албатта (уларни янада) зиёда қилурман” (Иброҳим сураси, 14-оят).\nОллоҳ сўзи: “Аллоҳ албатта, сабр қилувчилар билан биргадир” (“Бақара” сураси, 153-оят).\nШайхлар ғанийликни фақирликдан устун қўйган эканлар, бунда “бойлик” (мол-мулк) тушунчасини умумистеъмол маъносида қўлламаганлар. Улар бунда бойликка эришмоқни эмас, бойликни берувчига эришмоқни назарда тутганлар. Шу нарса аниқки, Оллоҳга яқинликка эришмоқ ва Парвардигор мағфирати (гуноҳларни авф этиши)га эришмоқ – иккаласи бутунлай бошқа-бошқа нарсалардир.\nКўпчилик сўфий шайхлар ва оддий одамлар фақирликни бойликдан устун қўйишларига сабаб шулки, Қуръони карим ва ҳадиси шарифда фақирликнинг устунлиги таъкидланади. Мусулмонларнинг кўпчилиги бу фикрни маъқуллайдилар.\nТарихда Жунайд Бағдодий ва Восил ибн Атонинг бу масалада мунозара қилганликлари ҳақида ёзиб қолдирилган. Буни ўқиган эдим: ибн Ато (р.а) ғанийликнинг устунлигини шу билан изоҳлайдики, маҳшар куни ҳар бир одам топган бойлиги учун ҳисоб беради.\nЖунайд (р.а) бунга жавобан:\n“Ҳа, Оллоҳ таоло бойларни маҳшар кунида ҳисоб бериш учун фақирларни эса оқлаш учун чақиради, оқланиш эса жавобгарликка тортилишдан авлодир”, дейди.\nСулаймон пайғамбарнинг шоҳлиги ҳам, гадо (фақир)лиги ҳам бир хил. Аюбнинг сабр-бардоши (балолар ўтида) адо бўлаёзганида Сулаймоннинг подшолиги чўққига кўтарилган эди. Оллоҳ иккаласига ҳам бир хил маънода сўз айтди. Сулаймон ҳақида “нақадар яхши бандадир” (“Сод” сураси, 30-оят), Аюб пайғамбар ҳақида “У нақадар яхши бандадир” (“Сод” сураси, 44-оят) деди. Оллоҳ берган ғанийлик Сулаймоннинг бойлигини ҳам, фақирлигини ҳам баробар қилади.\n“Мен эшитдимки, Абдулқосим Қушайрий (р.а) шундай деган: “Одамлар фақирлик ва бойлик ҳақида кўп сўзлайдилар, бировлар бойликни, бошқалар фақирликни танлайдилар. Мен эса Оллоҳ менга нимани лозим кўрса, ўшани танлаган бўлардим. Агар Оллоҳ менга бойликни лозим кўрса, йўқ демас эдим. Агар Оллоҳ менга фақирликни лозим кўрса, таъна қилмасдим ва ношукурлардан бўлмасдим”.\nШунга кўра, ғанийлик ва фақирлик одамга берилган илоҳий туҳфадир.\nҒанийлик фасоди – бузилиши фаромушликдан (ношукурликдан), фақирлик фасоди манфаатпарастликдандир.\nИккаласи ҳам бир-биридан кам эмас. Аммо улар ҳаётда қандай кечиши билан бир-биридан фарқ қилади. Фақирлик дилни Оллоҳдан бошқа ҳамма нарсадан тозалаш, ғанийлик (бойлик) эса дилни барча нарсалар, ҳатто сўз-ла таърифлаб бўлмас нарсалар билан тўлдиришдир.\nАгар дил Оллоҳдан бошқа барча нарсалардан тозаланган бўлса фақирликдан ҳам, ғанийликдан ҳам устун даражага етади.\nҒанийлик дунё нарсаларига кўзи тўқлик, фақирлик эса ана шу нарсаларнинг етишмаслигидир. Аммо барча мавжудотлар Оллоҳга тегишлидир. Агар изловчи, солик топганлари билан видолашса, ғанийлик ва фақирлик қарама-қаршилиги йўқолади, униси ҳам, буниси ҳам аҳамиятсиз бўлиб қолади.\nСўфий шайхларнинг фақирлик ҳақида деганлари\nЗамондошларимиздан бири шундай дейди: “Бутун борлиғи шу дунё ашёларидан тоза бўлган одамгина фақир саналади”. Масалан: кимга Оллоҳ ақча берса-ю, у ақчаларни сақлаб қолса ҳам, қайтарса ҳам фақир бўлолмайди. Зеро, фақирлик ҳар қандай танловдан холидир.\nЯҳё ибн Муоз ар-Розий бундай дейди:\n“Ал – фақир хавф ал-фақир” (фақир фақирдан қўрқади). Ҳақиқий фақирлик белгилари: авлиёлик, мушоҳадалар чўққисига ҳамда йўқлик, фано даражасига эришган одам уни йўқотиб қўйиш ва унга бирор зарар етишидан қўрқиб яшайди.\nРувайм (р.а) бундай дейди:\n“Фақирлик белгиси: унинг юраги турли худбинона назоратлардан, қалби турли айниш ва бузилишлардан муназзаҳ (тоза) бўлган ибодатдир. Бу эса, тафаккур қилиш ҳаракат қилишга халақит бермайди, тутган йўли эса тафаккурга халал бермайди, бу эса бандалик сифатини йўқотиш, (яъни, руҳий оламда яшаш) демакдир.\nБишри Хофий (р.а) айтади:\n“Мақомлардан энг яхшиси – фақирликка ўлгунча чидамли бўлишдир”.\nФақирлик бор “мақомларни” йўқотмоқдир. Шунга кўра, фақирликка бардош бермоқ иш ва ҳаракатларнинг тугал эмаслигини ҳис этиб, одамнинг барча (фоний) сифатлардан воз кечмоғини билдиради. Маълумки, бу билан фақирлик бойликдан устун қўйилмоқда ва фақирликни ҳеч қачон қўлдан бермаслик таъкидланмоқда.\nШиблий (р.а) дейди:\n“Фақир Оллоҳдан бошқа ҳеч нарса билан қаноатланмайди, бошқа (нарса)ни хоҳламайди ҳам”. Гап шу ҳақда бормоқдаки: унингсиз ғаний бўлолмайсан, Унга эриш – бой бўласан. Сенинг вужудинг “Оллоҳдан бошқадир”. Шунинг учун ҳам ўша “бошқа” (“бегона”)дан қутулмагунча ғаний бўлолмайсан. Сенинг нафсинг сен билан ғанийлик ўртасидаги парда (тўсиқ)дир. Шу парда кўтарилса сен чинакам ғаний бўласан.\nБу мулоҳаза жуда нозик ва икки маънолидир. Аҳли ҳақиқат деб аталувчилар буни “фақирлик ҳеч қачон фақр мақомидан айрилмайди” деб тушунадилар.\nАбдуллоҳ Ансорий (р.а) ҳам шундай деб ўйлар эдилар. Ул ҳазратнинг айтишича: Бизнинг дардимиз (ғам-аламимиз) ўткинчи эмас, бизнинг интилишимиз бесамар мақсад сари етказмайди, қанча ҳаракат қилмайлик, икки дунёда фано (йўқлик) даражасига эриша олмаймиз, бу фоний дунё бойликларидан фойдаланиш қариндошликка ўхшаб кетади. Оллоҳнинг эса қариндоши йўқ.\nУндан (Оллоҳдан) юз буриш учун (одам) фаромушхотир бўлиши лозим. Дарвеш эса унутиш хусусиятидан маҳрумдир. Қандай улуғвор вазифа, қандай машаққатли йўл бу! Фано топган нафсини йўқотган киши бақо (мангулик) билан бирлашмагунча мангу ҳаётга эриша олмайди.\nФақат риёзиёт (меҳнат) йўлидан борган кишигина бунга эришиши мумкин. Аммо биз ўзимизни овутиш учун “тариқ” (йўл) деган гапларни ўйлаб топдик. Рамзий иборалар ўз-ўзига, “манзил” эса инсон табиатидан нари эмас. Шундай экан, қандай қилиб инсоний сифат ва муносабатлардан у худди Оллоҳдек холи бўлиши мумкин?\nЮқорида айтилганларнинг таъсири ва аҳамияти жуда муҳимдир. Бунинг асосан икки муҳим жиҳати бор.\nБиринчиси: агар одам ҳеч нарсага эга бўлолмаса у ўз ҳолатига қаноат ҳосил қилади. Агар бирон нарсага эришса, унинг сахийлиги муҳаббатга айланади. “Қаноатланган” дегани иймон либосини қабул қилиш (“қабули хилъат”) демакдир. Иймон либосини киймоқ Оллоҳга яқинлашиш (қурбат) белгисидир…\nМен бу соҳада чала тушунчалари сабабли фақирлик моҳиятини инкор этувчи сохта сўфий ва сўзбоз (арбоб ал-лисон)ларни кўрдим. Аслида улар фақирлик моҳияти хусусиятларига эга бўлишни хоҳламаганликлари учун уни инкор қилдилар. Улар ўзларининг (маънавий) руҳий даражаларини “фақирлик” ва “поклик” деб атаб, ҳақиқат ва аслиятга етиша олмадилар. Буларнинг ақидаси барча ўзга нарсаларни инкор қилиб ва тантиқлик одатини папалаб вояга етказишга ўхшаб кетади.\nУларнинг ҳар бири маълум даражада фақирликдан тўсилган эди. Сўфийлик тушунчаси эса маънавий даражаларини тобора такомиллаштириб боришни тақозо этади. Натижада улар сўфийликни тўлиқ эгаллаб олдик деб даъво қиладилар. Аслида фақирлик руҳий – маънавий ҳолатнинг аъло даражада такомиллашувига боғлиқдир. Шунга кўра, соликнинг такомиллашиш йўлидаги манзил ва бекатлардан ўтишидан, рамзий маъноларни англаган ҳолда олға юришидан бошқа иложи йўқ. Акс ҳолда донолар олдида билимсиз (оми) кишига айланиб қолиши мумкин.


Туғруқдан кейинги 12 муаммонинг ечими - 16 Апреля 2014 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2014 » Апрель » 16 » Туғруқдан кейинги 12 муаммонинг ечими\nФарзандингизни эсон-омонгина қўлингизга олдингиз. Табиийки, энди бутун диққат-эътиборингиз янги меҳмонингизда. Бу яхши, албатта. Лекин ўз саломатлигингизга ҳам эътиборли бўлишни унутманг. Чилла даврининг «чиғириқлари»дан ўзингизни эҳтиёт қилинг.\nТуғруқ жараёнидаги жароҳатлар\nТуғруқ вақтида бачадон бўйни деворида ёриқлар ҳамда оралиқ йиртилишлар (эпизиотомия) вужудга келишига қуйидагилар сабаб бўлади:\nбачадон бўйнидаги яллиғланишлар оқибатида туғруқ вақтида тери чўзилувчанлик хусусиятини йўқотиши;\nакушер-гинекологнинг кўрсатмаларига қулоқ солмай, нотўғри кучаниш.\nОралиқ йиртилишлар катталиги жиҳатидан 3 даражага бўлинади. Гинеколог ҳомиланинг боши ўтишга қийналаётган ёки табиий равишда ёриқ пайдо бўлиш эҳтимоли бўлган ҳолатларда эпизиотомия ўтказади. Аёлда минимал жароҳат амалга оширилади.\nЧок тушиши. 3-даражали оралиқ йиртилишда битиб кетадиган жарроҳлик ипи билан тикилади. Сўнгги вақтларда шифокорлар жароҳатларнинг табиий равишда битиши тарафдори, шунинг учун 1-2-даражали оралиқ йиртилишлар тикилмаётган ҳолатлар ҳам учраб турибди. Туғишда аёлнинг жинсий аъзолари кучли зўриқиш ва шикастланиш ҳолатида бўлгани учун баъзида ёриқлар тикилаётганда аёл буни ҳис этмайди. Чунки бир неча дақиқа аввал бошдан кечирган кучли оғриқлар олдида чок тушиши ҳеч нарсадек гап, шунингдек, шикастланиш натижасида асаб толаларининг сезгирлиги анча пасайган бўлади. Интим гигиенага амал қилиш билан чоклар тез ва асоратсиз битишига эриши мумкин. Иложи борича ҳидсиз совун ишлатинг, эпизиотомиядан сўнг тикув чоки қўйилган бўлса, фақат душ қабул қилинг. Чўмилишдан ёки таҳоратдан сўнг ювилган танангизни ишқалаб артманг, юмшоқ газлама ёки сочиқ билан қуритинг. Антисептик воситалардан фойдаланиш шарт эмас.\nОлдини олиш учун… Ҳомила катта вазнли бўлмаслигига эътибор берилса ҳамда туғруқ жараёнида акушер-гинеколог кўрсатмаларига тўлиқ амал қилинса, оралиқ йиртилишлар хавфи камаяди. Кейинги туғруқларда чок тушган жойда қайта ёриқлар бўлиш-бўлмаслиги аёл ва ҳомиланинг ҳолатига боғлиқ.\nТуғруқдан сўнг бироз вақт ўтиб, аёл фаоллашиши, яъни ўрнидан туриши, секин юриши зарур. Асоратсиз, жарроҳлик амалиётисиз ўтган туғруқдан кейин 24-48 соат ичида ҳаракатлана бошлаш керак. Ҳаракат натижасида ич қотиши, бовул қилиш тизимидаги муаммолар камаяди. Қабзият қийнамаслиги учун ҳар куни ҳожатга боришни одатга айлантирган маъқул. Шунингдек, туғруқдан кейин овқатланиш тартиби ва таомномага алоҳида эътибор қаратиш лозим. Кўпроқ суюқлик ичиш ва суюқ таомлар истеъмол қилиш тавсия этилади. Бу биринчидан, сут келишига, иккинчидан, қабзият вужудга келмаслигига ёрдам беради. Олма, сабзи, банан, лавлаги табиий сурги воситалари ҳисобланади. Туршак шарбати ҳам фойдали. Қатиқ эса ичаклар микрофлорасини, фаолиятини яхшилайди.\nАёлда сурункали қабзият кузатилса, илгари бавосил билан касалланган бўлса, туғруқ жараёнида нотўғри кучаниш оқибатида геморроидал тугунлар пайдо бўлиш эҳтимоли бор. Туғруқдан олдин ва сўнг ичаклар фаолиятини яхшиланса, бавосил келиб чиқиш эҳтимоли камаяди. Бунинг учун тўғри овқатланиш, етарлича суюқлик ичиш ҳамда қабзиятга йўл қўймаслик керак. Ҳозирги кунда дорихоналарда бавосилни даволашда қўлланиладиган воситаларнинг тури жуда кўп. Бу дардни ўзбилармонларча даволашга уринмасдан, албатта шифокорга мурожаат қилинг. У айнан сизга тўғри келадиган дорини тавсия этади. Шунингдек, бу вақтда оғир юк кўтариш ва жисмоний ҳаракатлар қилишни маслаҳат бермаймиз.\nТуғруқдан кейин сут келмаса...\nОдатда туғруқдан кейинги 1-2 кун давомида кўкракдан сут келмайди. Аввалига кўкракдан «оғиз сути» деб номланган суюқлик келади. У сариқсимон бўлиб, фойдали моддаларга бой. Шунинг учун чақалоққа биринчи 30 дақиқада кўкрак бериш лозим. Гўдак ундан бир неча томчи эмган тақдирда ҳам қорни тўйиши учун етарли. Сўнг (одатда туғруқдан сўнг 3-4 кун ўтгач) сут келади, кўкрак безларининг ҳажми катталашади.\nБолани соатга қараб эмас, талабига кўра эмизиш тавсия этилади.\nСутим йўқ деб, болага кўкрак тутмасдан ўтирманг, гўдак эмишга ҳаракат қилгани сари кўкрак безлари сут ишлаб чиқаришни кўпайтиради.\nСут келгандан кейин уни кўпайтиришни истасангиз, болани эмизиб бўлиб, кўкрагингиздан ярим пиёла сут соғиб ташланг. Гўдак қанча эмган ва қанчасини соғиб олган бўлсангиз, кейинги сафар шунча миқдорда сут келади.\nКўкрак сути билан боқаётган аёл тўғри овқатланиши ва тўлиқ дам олиши зарур. Витамин ва минералларга бой, озуқали таомларни истеъмол қилиш тавсия этилади. Ҳар эмизишдан сўнг енгил тановул қилинг, истагингизга кўра суюқлик ичинг. Бу сутнинг сифати ҳамда кўпайишини таъминлайди.[ www.BePuL.NeT -Saytdan olindi]\nУйқу (кундузги уйқу билан бирга) 10 соатдан кам бўлмагани маъқул.\nОна сути гўдак учун энг қимматли озуқа ҳисобланиб, унинг таркибида болани юқумли касалликлардан ҳимоя қилувчи ҳужайралар ҳамда гўдакнинг ақлий ва жисмоний ривожланишини таъминловчи моддалар мавжуд. Биринчи олти ой давомида кўкрак сути боланинг соғлом ўсиб, ривожланиши учун ягона озуқадир.\nКўкрак учидаги ёриқлар\nКўкрак билан боғлиқ муаммолар асосан биринчи фарзандини дунёга келтирган аёлларда кўп учрайди. Улар кўкрак учи йўқлиги, эмизишда кўкракни нотўғри тутиш, гигиена қоидаларига амал қилмаслик ва терини қуритиб юборадиган воситалардан фойдаланиш натижасида юзага келади. Кўкрак учи қийилмаслиги учун ҳомиладорлик давридан бошлаб эмизишга тайёрланиш керак. Табиий толалардан тайёрланган қаттиқ мато ёки сочиқлар билан кўкракни артиш, қўл билан соат йўналиши ва унга қарама-қарши йўналишда айлантирма ҳаракатлар қилиб, кўкрак учини чиқаришга ҳаракат қилиш керак. Буларнинг натижасида кўкрак териси дағаллашади ва бола эмганида ёриқлар камроқ кузатилади. Кўкракда қизариш бўлганда таркибида тери жароҳатлари битишига ёрдам берадиган А, Е ва В витаминлар гуруҳи бўлган мазь ва кремлардан фойдаланинг. Ёриқларга инфекция тушишидан ҳимоялаш мақсадида 1 фоизли бриллиант яшили ёки водород перекисини жароҳат атрофига суртиш керак. Синтомицин линимент ва фурацилин мази, шунингдек, ёғли хлорофиллипт эритмасидан компррес қилиш ҳам яхши фойда беради. Ҳар эмизишдан кейин компрессни янгилаб турган маъқул. Лекин албатта шифокорга кўринишни маслаҳат берамиз.\nЛактостоз ва «кир қўллар касаллиги»\nКўкракда сут кўпайиб, бола эмганидан кейин ҳам сут борлиги сезилганда уни соғиб ташлаган маъқул. Чунки сут тўпланиб, қотиб қолиши натижасида аёлнинг тана ҳарорати кўтарилиб, кўкрагида оғриқлар бўлади. Сут қотиб қолган кўкракни гўдакка кўпроқ тутиш ва соғиш билан оғриқлардан холос бўлиш мумкин. Болани ушлаш ёки уни қўлга олиш ва эмизишдан олдин қўлингизни совун билан яхшилаб ювинг. Кўкрак тозалигига ҳам эътиборли бўлинг. Бу соҳадаги жароҳатларга инфекциялар тушиб, сутнинг таркиби ўзгаришига ва мастит касаллигига сабаб бўлади.\nҲомиладорлик даврида буйракларга босим тушади. Ҳомила катталашган сари бу босим кучаяди, сийдик йўлларига оғирлик тушади. Ишлаб чиқарилаётган пешоб сийдик йўлларида ўтишга қийналиб, узоқ вақт туриб қолса, инфекциялар пайдо бўлиши учун қулай шароит вужудга келади. Туғруқдан кейин ҳам бачадон ичи бўшаган бўлса-да, у дастлабки 10 кун ичида барибир катта ҳолатда бўлади. Буйраклар ҳам ҳомиладорликдан кейин ўз фаолиятини яхшилаб олиши учун вақт керак. Бу бир ҳафта-10 кун давом этади, шишларга сабаб бўлади. Агар 10 кундан кейин ҳам шишлар кетмаса, шифокорга кўриниш керак. Бу шишлар туғруқнинг асоратлари эмас, балки бўйрак ва сийдик йўлларидаги касалликлардан далолат бериши мумкин.\nБелда ва киндик остида оғриқ\nБел ва киндик остидаги оғриқлар бачадон қисқариши билан боғлиқ. Бачадоннинг қисқариши оғриқли бўлиши мумкин. Хавотир олманг, бу нормал ҳолат. Қисқаришлар алоҳида гормон — окситоцин томонидан рағбатлантирилади. У организм томонидан ишлаб чиқилади ёки сунъий тарзда организмга киритилади. Кўкрак сути билан эмизиш окситоцин гормонининг тез ва тўлақонли ишлаб чиқарилишини рағбатлантиради. Оддий қилиб айтганда, болани она сути билан эмизиш олдинги ўлчамларнинг тикланиш жараёни ва бачадоннинг умумий ҳолати енгил ва оғриқсизроқ кечишига ёрдам беради. Чилла даврида бачадон ўз ҳолатига қайтади ва оғриқлар ўтиб кетади.\nҚорин боғлаш керакми?\nЧилла даврида қорин боғлаб юриш тавсия этилмайди. Аёл саломатлигини чилла даврида тиклаб олганидан сўнг туғруқдан кейинги махсус гимнастик машқлар билан шуғулланиши мумкин. Қорин учун алоҳида машқлар яхши натижа беради.\nЧилла даврида қон кетса...\nЧилла даврида қон кетиши жинсий аъзолардаги яллиғланишлар, инфекция тушган, шунингдек, йўлдош қолдиқлари бачадонда қолиб кетган ҳолатларда кузатилади. Оғир юк кўтариш, кескин ҳаракат ҳам сабаб бўлиши мумкин. Бу вазиятда албатта туғруқни амалга оширган шифокорга мурожаат қилиш керак. УТТ ўтказилганидан сўнг даво чоралари кўрилади.[ www.BePuL.NeT -Saytdan olindi]\nАёл кўзи ёриганидан сўнг 6-ҳафтадан бошлаб жинсий ҳаётни йўлга қўйиши мумкин. Бу вақтга келиб, ажралмалар тўхтаган ва жинсий аъзолар ўз ҳолига қайтган бўлади. Жинсий яқинликда гигиена қоидаларига амал қилиш тавсия этилади. Эпизиотомия ва кесарча кесиш амалга оширилган аёллар ўзларини бироз эҳтиёт қилишлари керак. Одатда жинсий яқинликда оғриқлар кузатилмаслиги лозим. Лекин аёл оғриқлардан нолиса, бу бирон касалликдан далолат беради. Шифокор кўригидан ўтиш билан масалани ҳал этиш мумкин.\nТуғруқдан кейин ҳайз даври нега ўзгаради?\nҲайз циклининг ўзгариши аввало гормонал жараён билан боғлиқ. Аёл ҳомиладорлигида ва туғруқдан кейин эмизаётганида унинг гормонал ҳолатида бирмунча ўзгаришлар кузатилади. Организмда гормонлар ўз фаолиятини тўғри йўлга қўйганидан сўнг ҳайз цикли ҳам тикланади. Ҳайз келиш муддати ва унинг давомийлигида бироз ўзгаришлар бўлиши мумкин. Туғруқдан сўнг 2-3 ҳайз кўргандан кейин тартибга тушади. Бу ҳолат кузатилмаса, шифокорга мурожаат қилиш тавсия этилади.\nАлбатта шифокорга мурожаат этинг, агар…\nтуғруқдан кейин 10 кун ўтгач, қон кетиши бошланса;\nтуғруқдан сўнг 10 кун ўтиб, тана ҳарорати кўтарилиб, ёқимсиз ҳидли ғалати ажралмалар кела бошласа;\nсизда пешоб тутолмаслик ҳолати кузатилса;\nоёқлар шишиб, оғрий бошласа;\nпешоб ранги ўзгарса ёки у лойқасимон кела бошласа;\nкўкрак қаттиқлашса ва бунда тана ҳарорати кўтарилса.\nОлий тоифали шифокор-гинекологлар Зилола ИНОЯТОВА ва Наргиза АКБАРОВА тавсиялари асосида Дилноза МИРТОЛИПОВА тайёрлади\nКатегория: Foydali maslahatlar / Полезны советы | Ko'rganlar:: 1924 | Добавил: www.BePuL.NeT | Теги: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


Ижтимоий аҳамиятли дорилар импорти – тендер ва квоталарсиз | NORMA.UZ\nБу Президентнинг 30.10.2017 йилдаги ПФ–5216-сон «Ўзбекистон Республикасининг айрим ҳужжатларига ўзгартириш ва қўшимчалар киритиш тўғрисида»ги фармонида кўзда тутилган.\nЭслатиб ўтамиз, муқаддам белгиланган нархлар бўйича сотиладиган ижтимоий аҳамиятли дорилар ва тиббий маҳсулотлар импорти (Рўйхатга қаранг), Ташқи савдо вазирлиги томонидан маҳаллий улгуржи ва улгуржи-чакана савдо компаниялари ўртасида Соғлиқни сақлаш вазирлиги томонидан аниқланадиган квоталар чегарасида ўтказиладиган тендер бўйича амалга оширилар эди.\nБу муҳим! Бундан юқори бўлган нархларда товарни етказиб бериш бўйича импорт шартномалари тузиш таъқиқланади.\nБундан ташқари, мазкур тоифадаги товарларни фақат маҳаллий улгуржи ва улгуржи-чакана савдо компаниялари томонидан импорт етказиб берилиши тўғрисидаги талаблар ҳамда Соғлиқни сақлаш возирлиги томонидан квоталаш мумкин эмас.\nБунда дорихоналарда нарх белгилаш устидан назорат Соғлиқни сақлаш возирлигининг Назорат инспекциясидан соғлиқни сақлаш бошқармаларининг ҳудудий органларига топширилган.\nМаълумот учун: Рўйхатга киритилган импорт қилинган дори воситалари ва тиббиёт буюмлари аввалгидек, ихтисослаштирилган улгуржи ташкилотлар ва дорихоналар томонидан белгиланган улгурди ва чакана нархларда сотилади. Ушбу нархлар қуйидаги формулар бўйича аниқланади:\nУн – улгуржи нарх;\nС – сотиш нархи;\n1,15 – улгуржи савдо устама нархининг охирги йўл қўйиладиган қийматини инобатга олувчи коэффициент.\nР – қатъий белгиланган чакана нарх;\n1,15 ва 1,2 – савдо устама нархларини инобатга олувчи коэффициентлар.\nҲужжат 30.10.2017 йилда кучга кирди.\n Даволаш муассасалари ва аҳолини дори воситалари ва тиббиёт буюмлари билан таъминлаш бўйича Республика комиссияси.\n Дори воситалари ва тиббиёт буюмларига қатъий белгиланган улгуржи ва чакана нархларнинг сотиб олинадиган нархини аниқлаш бўйича Ишчи гуруҳ. Комиссия таркиби Республика комиссияси раиси томонидан белгиланади.


Жорий йилнинг 21 сентябрь куни Буюк Британия ва Шимолий Ирландия Бирлашган Қироллиги Қуролли кучлари вазири Жеймс Ҳиппи Ўзбекистон Республикаси Миллий гвардиясига ташриф буюрди. Делегацияни Миллий гвардия қўмондони ўринбосари полковник М. Ғаниев қабул қилди. Бу учрашувда Буюк Британиянинг Ўзбекистондаги элчиси жаноб Тим Торлот ҳам иштирок этди.\nУчрашувда томонлар ҳукуматлар ўртасида ўрнатилган ишончли мулоқот Ўзбекистон ва Буюк Британия ўртасидаги кўп томонлама стратегик ҳамкорликни ривожлантириш ва мустаҳкамлашга ҳисса қўшишини таъкидлаб, ҳамкорликнинг муҳимлиги алоҳида қайд этилди.\nСуҳбат давомида икки томонлама ҳарбий ҳамкорликни ривожлантириш истиқболлари муҳокама қилиниб, Британия вакили Ўзбекистон Республикаси Миллий гвардияси билан ҳамкорликни давом эттиришга тайёр эканлигини билдирди.\nДўстона муҳитда ўтган учрашув доирасида олий мартабали меҳмон Миллий гвардиянинг “фахрий меҳмонлар китоби”га эзгу тилакларини ёзиб қолдирди.\n23 Сентябрь 2021 1141\n18 Май 2022 163


Инфоурок › Дошкольное образование › Другие методич. материалы › Методическое разработка по узбекскому литературы на тему: "Эркин Воҳидов".\nЗамонавий ўзбек миллий адабиётининг ёрқин юлдузларидан бири Эркин Воҳидов ижодида ғазал, қасида, мухаммас каби жанрлар шаклланиб боради. У мумтоз адабиётнинг бу соҳадаги тажрибаларини бойитиш, мукаммаллаштиришга интилади. Эркин Воҳидов бадиий маҳорати ўсиб, камол топган, чуқур фалсафий умумлашмалар даражасига кўтарилган ижодкордир.У Ўзбекистон халқ шоири, Ўзбекистон Қаҳрамонидир.\nУ 1936 йилнинг 28 декабрь санасида. Фарғона вилояти Олтиариқ туманида ўқитувчи оиласида туғилган. Отаси Чўянбой Воҳидов уруш сўнгида фронтдан Тошкентга қайтиб келиб, шу ерда вафот этган. Сўнг онаси Розияхон Воҳидова (Соҳибоева) ҳам вафот этади.\nБўлғуси шоир эса тоғаси Каримбой Соҳибоев тарбиясида бўлади.\nЭркин Воҳидов ўрта маълумотни Тошкентда олади. 1960 йилда Тошкент Давлат университетининг филология факультетини тугатиб, аввал собиқ «Ёш гвардия», сўнг Ғафур Ғулом номидаги Адабиёт ва санъат нашриётида муҳаррир, бош муҳаррир ва раҳбар ҳам бўлиб ишлайди. «Ёшлик» журналига муҳаррирлик қилади. У мустақиллик йилларида Ўзбекистон Республикаси Олий Мажлисининг халқаро алоқалар ва муносабатлар қўмитаси раҳбари сифатида Республика ижтимоий ҳаётида фаол иштирок этади. Ҳозир у Ўзбекистон Сенати аъзоси.\nШоирнинг «Тонг нафаси» (1961), «Қўшиғим сизга» (1962), «Ақл ва юрак» (1963), «Менинг юлдузим» (1964) каби тўпламларига кирган кўпчилик шеърларида унинг бадиий тафаккурида ҳам, поэтик услубида ҳам ўсиш, улғайиш сезила бошлайди. Энди шоир оддий ҳаётий тасаввурлардан анча чуқур фикрлаш сари кўтарилади. Айниқса, «Фурсат - олтин», «Инсон» каби шеърларида шоирнинг ҳаёт ҳақидаги тасаввури яна ҳам чуқурлашади.\nУ инсон ҳақида мадҳия ўқиб: «Ерни гўзал қилгани сайин, Гўзал бўлар ўзи ҳам инсон», деган хулосага келади. Меҳнатни, гўзалликни, эзгуликни улуғлайди. Худди шу даврда шоир ижодида яна бир муҳим интилиш пайдо бўла бошлайди. У энди мумтоз адабиётимиз анъаналаридан озиқ излаб топади. Унинг «Ғунча», «Азгануш», «Фузулий ҳайкали ёнида» каби шеърлари бу борадаги дастлабки дадил изланишлари эди. Бинобарин, шоир ижодида жанр ва услуб ранг-баранглиги қатори мавзулар доираси ҳам кенгаяди. «Чирчиқ», «Дўстим», «Олимларнинг рафиқаларига» каби шеърларида шу ҳолат кўзга яққол ташланади.\nШундай қилиб, Э.Воҳидов ижодида ғазал, қасида, мухаммас каби жанрлар шаклланиб боради. У мумтоз адабиётнинг бу соҳадаги тажрибаларини бойитиш, мукаммаллаштиришга интилади. Айниқса, «Ёшлик» (1969) девонига кирган шеърлар бу жиҳатдан эътиборлидир.\nШоир худди шу даврдан бошлаб дунё кезди, дунёни кўрди, дунёни таниди. Ана шу таассуротлари асосида «Тирик сайёралар» (1978), «Шарқий қирғоқ» (1981) каби янги шеърий тўпламларини ташкил этган шеърларини яратди. Инсон тақдири, унинг бахти ва келажаги шоир ижодининг мавзуига айланади.\nУнинг «Келажакка мактуб» (1983), «Яхшидир аччиқ ҳақиқат» (1992) тўпламларига кирган шеърларида буюк, покиза, ҳақгўй ва бедор инсонни камол топтириш ғояси етакчилик қилади. Худди шу ўринда файласуф шоирнинг келажак ҳақидаги башорати ўзининг ёрқин ифодасини топган сатрларини четлаб ўтолмаймиз. Унинг «Ватан истаги», «Девона ҳақгўй», «Изтироб» каби шеърлари бу жиҳатдан алоҳида аҳамиятли. Шоир «Ватан истаги» шеърида собиқ СССР мавжудлигидаёқ:\nШоирнинг «Буюк ҳаёт тонги» (1960), «Орзу чашмаси» (1964), «Нидо» (1964), «Палаткада ёзилган достон» (1966), «Қуёш маскани» (1972), «Руҳлар исёни» (1980), «Кўҳинур» (1982) каби лиро-эпик асарлари, қолаверса, «Олтин девор» ва «Истамбул фожиаси» каби шеърий драмалари катта ижодий меҳнатининг самараларидир.\nШоирнинг тўрт жилдлик «Сайланма асарлар»и нашрдан чиқди.\nНомер материала: ДВ-298087\nДаминов Баходир Ботирович 6 месяцев назад


Халқ дарди ўз йўлига, бошлиқлар эса Иссиқкўлдан покланиб қайтди\nhttp://tbn0.google.com/images?q=tbn:nO1rHUawLsKegM:http://www.objectiv.tv/news/10860/photo_small.jpg Уч қўшни мамлакат – Ўзбекистон, Тожикистон ва Қирғизистоннинг энг катта чегарачилари куни-кеча Иссиқкўлда чўмилиб қайтди. Қирғизистон чегара хизмати матбуот хизмати хабарига қараганда эса чегара хизматлари бошлиқлари қўл остидаги чегарачилар учун муштарак қоидалар белгилаб олди.\nҚирғизистон чегара хизмати раиси Замир Молдошевнинг айтишича¸ 14-15 август кунлари Қирғизистон, Ўзбекистон ва Тожикистон чегара хизматлари раҳбарлари Чўлпонота шаҳрида учрашиб давлат чегаралари билан боғлиқ қатор масалаларни муҳокама қилган.\n“Биз у ерда чегарада нохуш ҳодисалар ўша ернинг ўзидаëқ ҳал қилинсин, деган битимга қўл қўйдик”,- деди Замир Молдошев.\nЧегара хизматчилари бошлиқлари уч қўшни мамлакат чегарачилари учун белгилаб олган муштарак қоидалар ҳақида бироздан сўнг айтамиз.\nҲозир эса Қирғизистон чегара хизмати раҳбари Замир Молдошев назарда тутган ва балки хабарсиз қолган баъзи инцидентлар тўғрисида гапирмоқчимиз.\nКуни-кеча Наманган ТВси ҳикоя қилган мана бу воқеадан Қирғизистон чегара хизмати раҳбари хабарсиз қолган бўлиши мумкин:\n“Наманган вилояти Янгиқўрғон тумани Нанай қишлоғида яшовчи Умиджон Абдухалилов 7 август куни 4 қоп картошка билан Қирғизистонга ўтаётган пайтда Қирғизистон чегара хизмати аскар ва зобитлари томонидан зўравонлик билан тўхтатилди”.\nШундан кейинги кўргиликлари тўғрисида Умиджон Абдухалиловнинг ўзи ТВ мухбирига мана буларни айтиб берган:\n“Мени “Нексия”га солиб олиб кетишди. Зах, қоронғи жойда бир кеча ëтдим. Озгина мазам қочиб қолди. Ëнимдаги 200 минг сўм пулимни аскарлар олиб қўйишди. Машина дадамники эди. Машинанинг ичида домкрат, магнитофон ва ключлар бор эди. Улар ҳам йўқолган. Машинани олиб чиқиш учун Қирғизистон хавфсизлик хизмати ходимлари 15.000 қирғиз сўми сўрашди. Биз 7000 қирғиз сўмини бердик”.\n7 минг қирғиз сўми 200 АҚШ долларига тенг ақча. Ўша воқеадан бери 10 кун ўтди, деб давом этади Умиджон.:\n“10 кундан бери ишга ярамай ëтибман. Бошимга урушди. Ошқозоним хуруж қилгани учун 10 кундан бери дори-дармон ва укол қилиб ëтибман. Қирғизистон чегарачилари чегарада ушлаб олиб уришади, пул сўрашади, пулни олиб қамаб юборишади”.\nБу воқеа тўғрисида уч қўшни давлат чегара хизматлари бошлиқларининг Иссиқкўл соҳилидаги учрашувида гапирилдими-йўқми – бизга қоронғу.\nТожикистонлик ўзбек шоири Шамшод мухбиримиз Садриддинга ўзбек-тожик чегарасида шахсан ўзи гувоҳи бўлган мана бу воқеани айтиб берган эди:\n“Бир 50-60 киши йиғилган. Чоллар, аëллар, болалар. Елкасида хуржуни билан бир чол: “Болам, менинг қишлоғим шу ерда. Барака топгур, оëғим толиб, бошим айланиб қоляпти”, деб айтаëтганига шу ердаги ҳамма йиғилганлар қараб турибди. Ҳалиги офицер бола 24-25 ëшлардаги рангпар йигит. Тошкентдан келган? деб эшитдик. “Онангни кўрсатиб қўяман сен тожикни”, деди ҳалиги йигит. Отахоннинг: “Мен ўзбекман болажоним. Мен сенинг отангман. Мен сенинг қариндошингман”, деганига қарамай: “Сен тожиксан”, деб қўймади. Чол боши айланди, шекилли, адо бўлди. Отахон “Эй болажоним. Қўйиб юборгин. Ота-онангнинг олдига соғ-омон боргин”, деса ҳалиги йигит: “Керакмас. Мен қонунни биламан. Мен хизматдаман. Мен ота-онамни билмайман. Менга бунақа гапларни айтма, эй чол”, деб жеркиб ташлади. Отахон: “Илоҳим ота-онангнинг олдига борма”, дегандан кейин ҳалиги аскар келиб чолни бир урди. Чол йиқилди. Пешонасига автоматни қўйиб: “Онангни фалон қилай, ҳозир отиб ташлайман”, деса бўладими. Бунга 50-60 киши гувоҳ эди. Мен буни ҳанузгача унута олмайман. Бу менинг юрагимда оғриқ бўлиб тугилиб қолган. Наҳотки, бизнинг ўзбек миллатдошимиз, жаҳонга фахр-ифтихор билан кўкрагимизни кериб айтадиган ўзбегимиз ўзининг отасига, онасига, миллатдошига шунақа муносабат қилса? Автомат тираб турса?”\nШу йилнинг 11 июнь куни Ўшдаги “Дўстлик” қирғиз-ўзбек чегарачилари 53 ёшли Қирғизистон фуқаросини аёвсиз калтаклагани тўғрисида ўз вақтида сиз тингловчига хабар қилган эдик.\nЖабрланувчи маълум сабабларга кўра ўз исмини сир тутишини билдирди. Унинг айтишича, у фарзандлари ва дўстлари билан Тошкентга шифокор кўригидан ўтгани боради. Тошкентдан Ўшга қайтиб келаëтганда ўзбек чегарачилари унинг паспортида Ўзбекистонга киргани тўғрисидаги муҳр йўқ экан, деб Қирғизистонда ўтказмайди.\n“Паспортимни бермайсизми десам, паспортингизни паспорт столдан оласиз деди. “Мен тушунмадим. Нима сабабдан? Бу менинг айбим эмас-ку. 9 киши ўтган бўлсак, муҳр қўймаган бўлсангизлар бу сизларнинг айбингиз-ку” десам, улар “Сен нимага гапга кирмайсан”, деб мени судраб кетди. Сирож деган биттаси келиб: “Сендақаларнинг ҳаммасини йўқ қилиш керак”, деди. У менинг қўлимдан тортгани учун ерга йиқилдим. Қўлимдан судраб 5-6 та аскар келиб тепди. Автоматни қўндоғи билан уришди”,- дейди жабрланувчи.\nБироқ Ўзбекистон Республикасининг қатор идоралари бу воқеадан аллақачон хабардор қилинган.\nЎшлик инсон ҳуқуқлари ҳимоячиси Иззатулло Раҳматуллаев “Жамият ва қонун” эшиттириши саволларига жавоб берар экан, 22 август куни мана бу гапни айтди:\n“Биз Ўзбекистон бош прокурори Қодировга, ички ишлар вазири Матлубовга ва яна бир қанча органларга мурожаат қилдик. Бироқ шу кунгача бирор жавоб йўқ. Орадан икки ойдан ошиқроқ вақт ўтди”.\nМана шундай шароитда уч қўшни давлат чегара хизматлари бошлиқларининг Иссиқкўл соҳилидаги Чўлпонота шаҳрида учрашиб, қўл остидаги чегарачилар учун муштарак қоидалар белгилаб олгани тўғрисидаги хабар кўнгилни илитади.\nУч қўшни давлат чегара хизматлари бошлиқлари чегара хизматлари давлат чегара чизиғига чиқадиган нарядга зобит бошлиқ уч кишидан кам бўлмаган кишини чиқариш, қўшни мамлакат ҳудудига ўқ ва снарядлар учиб ўтишига йўл қўймаслик, давлат чегарасини билмай кесиб ўтган фуқароларни фақат расмий тартибда қайтариш, давлат чегарасида ов қилишни, чегара олди ҳудудида видео ва фототасвирга олишни маън қилиш каби қоидаларни жорий этиш тўғрисида келишиб олди.\nХўш, чегарачилар учун қоидалар тузиш ишига оддий фуқаролар ҳам жалб этилганда, улар нималарни таклиф қилган бўларди?\n“Жамият ва қонун” эшиттириши шунга қизиқиб, фуқароларга микрофон тутди:\n“Чегарачи мулойим бўлиши керак. Одамларга яхши гапириши керак. Пора олмаслиги керак. Ўз ишига жиддий муносабатда бўладиган одам бўлиши керак”.\n“Уларда маданият юқори бўлиши керак. Мусулмонларга хос одоб юқори бўлиши керак. Лекин бу чегарачилар ўзидан катта ëшлиларни ҳам “Ўт. Тўхта. Сумкангда нима бор?” деб сенсираб, “Онангни” деган ҳақоратларни қилишади”.\n“Чегарачи ҳақиқий аскар бўлиши керак. Ўзининг ватанини қўриқлаши керак. Булар ватан учун эмас пул учун турибди. Катта миқдордаги товар билан иш қилаëтган бемалол иш қиляпти. 2-3 сумка билан ўтадиган камбағаллар хавотирда ўтяпти. Ҳозир одамлар чегарадан ўтгани қўрқиб қолди. Порахўр бўлиш керакмасда. Ҳозир каттасимас, оддий аскарнинг ўзи пул билан иш қиляпти”.\n“Қонун-қоида бўйича хизмат қилиши керак. Одамга яхши муносабатда бўлиши керак. Ҳозир яхши муносабатда бўладиган чегарачи йўқ. Пора олмайдиган бўлиши керак чегарачи”.\n“Чегарачи гап-сўз, тартиб-интизомда ўрнак бўлиши керак. Чунки унинг орқасида мамлакат турибди. Шу одамнинг билими, маданияти, феълига қараб туриб орқадагиларга баҳо берилади. Мен айтмоқчиманки, ҳуқуқ органлари - чегара, армия, милиция бошқаларга ўрнак бўлиши керак. Чегарага келган меҳмон ўзини ўнглаб, кейин кириши керак”.\nОддий фуқаролар чегарачи қандай бўлиши кераклиги тўғрисида гапирди. Бироқ улар айтган гапларнинг, яъни чегарачи чегарадан ўтаётган кишининг элементар инсоний ҳуқуқларини бузмаслиги кераклиги тўғрисида уч қўшни мамлакат чегара хизматлари бошлиқлари куни-кеча Иссиқкўлда тузган муштарак қоидаларда сўз йўқ.\nБу табиий ҳолат, деган фикрни билдиради ўшлик инсон ҳуқуқлари ҳимоячиси Иззатулло Раҳматуллаев:\n“Уч чегара органлари Ғарб ва АҚШ берган молиявий кўмакларни ўзлаштиришда доим ҳамкорлик қилади. Аммо инсон ҳуқуқи борасида ҳеч қандай келишув йўқ. Бунга ўнлаб, юзлаб мисоллар келтиришимиз мумкин. Айтайлик диний экстремизм билан курашиш бўйича ҳамкорлик қилиш борасида буларнинг шартномаси бор. Улар АҚШ ва Ғарб бераëтган молиявий ëрдамларни ўзлаштириш бўйича ҳамкорликка қўл қўйган. Чегарачилар чегара уставида ëзилган қоидаларни бажариши керак. Бундан ташқари, буларда озгина одамийлик ҳам бўлиши керак. Буларда одамгарчилик йўқлиги, чегара уставини бузганлиги бўйича бизда ўнлаб, юзлаб материаллар бор. Умуман бунақа келишувларга қўл қўйилаверади. Лекин инсон ҳуқуқлари масаласида қайси республика ходимига мурожаат қилманг, ҳаммаси жавобсиз қолади. Охирги шартномани ҳам номига деса бўлади. Чегарачи қандай бўлиши кераклиги чегарачиларни уставида кўрсатилган. Биринчи навбатда, уларни ташқи кўриниши ëқимли, хушмуомала, камтарин, умуман айтганда, инсонга хос хислатларнинг ҳаммаси эга бўлиши керак. Бироқ амалда бунинг ҳаммаси тескари. Мана, “Дўстлик” чегара постига бориб ўтирсангиз қирғизистонлик ўтадиган бўлса, ўзбекистон чегарачилари, ўзбекистонлик ўтадиган бўлса, Қирғизистон чегарачилари пулини олади. Бу ерда тизимни ўзгартириш керак. Бу шу тарзда бораверадиган бўлса, борган сари чигаллашиб бораверади, чегара жанжаллари чиқаверади. Бунинг учун чегара органларини ислоҳ қилиш керак. Янги ëш кадрларни ўстириш керак. Ана шундагина, ўйлашимча, чегарада миллатлараро ва бошқа муаммолар бўлмайди”.\nЭшиттиришимизни уч қўшни мамлакат – Ўзбекистон, Тожикистон ва Қирғизистоннинг энг катта чегарачилари куни-кеча Иссиқкўлда чўмилиб қайтди, деб бошлагандик.\nЧегара хизматлари бошлиқлари Иссиқкўлга чўмилиш учунгина бормаган, балки, биринчи навбатда, ўша чегарачилар учун муштарак қоидалар белгилаб олиш учун борган бўлиши мумкин.\nБироқ у қоидалар мазмунидан чегарачилар чегарадан ўтувчи оддий фуқароларнинг элементар инсоний ҳуқуқларини ҳурмат қила бошлайди, деган мазмун келиб чиқмаяпти.\nШунинг учун оддий фуқаро учун чегара хизматлари бошлиқлари Иссиқкўлда чўмилиб қайтди, холос.


Ромелу Лукаку 2 март куни АПЛ доирасида «Саутҳэмптон»га қарши кечган ўйинда (3:2) жамоадоши Поль Погбанинг ҳаракатларидан норози бўлган.\n«Олд Траффорд»даги баҳснинг 94-дақиқасида (ҳисоб 3:2) майдон эгалари пенальти тепиш имкониятига эга бўлишганди. Бунга қадар Лукаку 59- ва 88-дақиқаларда гол урган, ўн бир метрлик нуқтадан муваффақият қозонса, ҳет-трик қайд этган бўларди. Аммо жамоанинг пенальти тепиш бўйича штатдаги футболчиси Погба Лукакуга бу имкониятни бермади ва уни ўзи амалга ошириб, гол ура олмади.\nThe Sun`нинг ёзишича, Ромелу бу воқеа сабабли Полдан ўпкалаган. Бельгиялик ҳужумчи ўйиндан кейин франциялик хавбек баланд овозда тортишган, натижада вазиятга бош мураббий Оле-Гуннар Сульшер аралашишига тўғри келган.\nНашр манбасига кўра, Лукаку жамоадаги ўзига яқин футболчилардан бири бўлган Погбага собиқ мураббий Жозе Моуриньо билан зиддиятлари вақтида уни қўллаб-қувватлагани ҳақида эслатган. У, шунингдек, Погбага «Ливерпуль» ҳужумчиси Муҳаммад Салоҳни намуна сифатида кўрсатган – Салоҳ «Арсенал» билан ўйинда жамоадоши Роберто Фирминога пенальтидан гол уриб, ҳет-трик қайд этишга имкон берганди.\nЭслатиб ўтамиз, манкунианликларни бу ҳафта АПЛда «Арсенал»га (якшанба) қарши ўйинлар кутмоқда.\nАнтони Марсиал «Челси»да!?


Бугун Саудий оммавий ахборот воситалари кўпдан бери хаста бўлиб келган мамлакат подшоҳи Фаҳднинг оламдан ўтганини эълон қилди.\n21 апрел 2021, Тошкент вақти: 07:46\n”Подшоҳлик маҳкамаси¸ олийнасаб валиаҳд шаҳзода Абдуллоҳ бин Абдул-Азиз ва подшоҳлик оиласининг бутун аъзолари бутун миллат номидан иккала муқаддас масжид қўриқчиси бўлган подшоҳ Фаҳд бин Абдул-Азиз ўлимини чуқур қайғу ва изтироб билан мотам қилади. У кўпдан азият чекиб келган хасталик сабаб оламдан кўз юмди”¸ - дейилди жумладан Саудий телеканаллари эълонида.\nМай ойида ўпка хасталиги муносабати билан касалхонага ëтқизилган Фаҳд ўлимига нима сабаб бўлгани айтилмади.\nШу муносабат билан мамлакат телеканаллари ўз эшиттиришларини тўхтатиб¸ ўрнига Қуъони Карим тиловатини бермоқда.\nПодшоҳ Фаҳд Саудий Арбистонига 1982 йилдан бери расман ҳукмдорлик қилиб келди¸ аммо у 1995 йилда инсултга учраганидан сўнг¸ мамлакат кундалик ишларини бошқариш унинг ўгай укаси валиаҳд шаҳзода Абдуллаҳ қўлига ўтган эди. Бугун 80 ларга бориб қолган Абдуллоҳ подшоҳ деб эълон қилинди. Саудий мудофаа вазири шаҳзода Султон эса¸ валиаҳд шаҳзода этиб белгиланди.\nДунëдаги нефт еткизувчи энг йирик давлат подшоҳи Фаҳднинг ўлими эълон қилиниши муносабати билан¸ жаҳон бозоридаги нефт нархи кўтарилди ва бир бочка нефт нархи 61 долларга чиқди.


Россиянинг МТС мобил алоқа ширкати юз фоиз эгалик қиладиган “Ўздунробита” шўъба корхонасига қарашли мулк Тошкентда душанба куни кимошди савдосига қўйилиши керак эди. Лекин инвесторлар тарафидан “Ўздунробита” мулкига қизиқиш бўлмагани боис кимошди бошқа кунга қолдирилди.\nКимошди савдоси бугун Тошкентдаги Республика Кўчмас мулк биржасида ўтказилиши керак эди.\nРИА Новости агентлиги Ўзбекистон кўчмас мулк биржаси расмийларидан "Кимошди савдосига ариза келиб тушмади. Аукционнинг кейинги санасини кредиторлар ва ликвидация комиссияси белгилайди", дея иқтибос келтирмоқда.\nЎтган ой бошларида МТС уяли алоқа операторининг Ўзбекистондаги шўъбаси “Ўздунробита” Хусусий корхонаси масъулияти чекланган жамияти кредиторлар қўмитаси корхона мулкини кимошди савдосига чиқариш тўғрисида қарор қабул қилган эди.\nШиркат активларининг бошланғич нархи 600 миллиард сўм (Ўзбекистон Марказий банки белгилаган расмий курс бўйича 288 миллион АҚШ доллари) қилиб белгиланган эди.\nАйрим ахборот нашрлари Жанубий Кореянинг KT Corporation (Korea Telecom) ширкати "МТС-Ўзбекистон" мулкини сотиб олишга қизиқиш билдиргани ва бу борада ҳаракатларни бошлаб юборгани ҳақида хабар қилган эди.\nЎтган йилнинг июлида фаолияти тўхтатилгунига қадар Ўзбекистонда етакчи уяли алоқа оператори саналган “Ўздунробита”нинг 10 миллионга яқин мижози бўлган.\nЎзбекистон расмийлари 2012 йилнинг июлида “Ўздунробита”ни қатор иқтисодий жиноятларда айблаб, лицензиясини қайтариб олган ҳамда ширкатни 600 миллион доллардан зиёд моддий зарар келтирганликда айблаган эди.\nМТС ўзбек расмийларининг бу эътирозлари асоссизлигини айтиб келади.\nРоссия ширкатига кўра, Ўзбекистон ҳукумати қонунга хилоф тарзда “Ўздунробита”нинг лицензияси ва мулкини тортиб олиб, унинг фаолиятини тўхтатиб қўйган ҳамда жарима санкцияларини қўллаган. МТС бу борада халқаро арбитражга шикоят қилган.\nЎтган ой Ҳиндистонга қарашли Spentex Industries ширкатининг Ўзбекистондаги шўъба корхонаси бўлган Spentex Toshkent To’ytepa мулки кимошди савдоси ҳам инвесторлар тарафидан қизиқиш бўлмагани боис барбод бўлган эди.\nSpentex Toshkent To’ytepa корхонаси кредиторларининг ўтган ойги мажлиси протоколи ҳамда Тошкент вилоят судининг қарори асосида ширкатнинг мол-мулки 17 июн куни кимошди савдосига чиқарилиши керак эди.\nШиркат жойлашган объектнинг бошланғич нархи 142,92 миллиард сўм (қарийб 70 миллион АҚШ доллари) қилиб белгиланганди.\nАммо, ҳеч бир инвестор тарафидан бунга қизиқиш бўлмаган.\nЭслатамиз Ҳиндистон сармояси асосида ташкил этилган корхона 28 май куни Тошкент вилояти хўжалик суди томонидан банкрот, деб эълон қилинган эди.


ҚҚС суммасининг ноқонуний ҳисобга олингани 98,4 фоиз ҳолатда тасдиқланди — Sof.uz\n1.03 09:09 879 Иқтисод\nБу ҳақда Ахборот хизмати хабар беришича, давлат солиқ хизмати органлари томонидан солиқ тўловчиларнинг мурожаатлари асосида фаолияти шубҳали деб топилган корхоналар билан амалга оширилган битимларни ўрганиб чиқиш учун тезкор равишда камерал солиқ текширувлари давом эттирилмоқда.\nХусусан, жорий йилнинг 28 февраль ҳолатига республикамиз бўйича жами 7 240 та корхонада 728,8 млрд. сўмлик асоссиз ҳисоб (зачет)га олинган қўшилган қиймат солиғи (ҚҚС) суммаларига аниқлик киритиш бўйича камерал солиқ текширувлари якунланди.\n– 7 120 та, яъни 98,4 корхонада (728,8 млрд. сўм) «сохта» операцияларни амалга ошириш фактлари тасдиқланди;\n– Шундан 103 та ташкилотда (13,5 млрд. сўм) ҚҚС суммасини ноқонуний ҳисоб (зачет)га олиш факти қисман тасдиқланди;\n– 116, яъни назорат тадбирлари ўтказилган 1,6 фоиз солиқ тўловчилар томонидан 18,6 млрд. сўмлик ҚҚС суммасини тўғри ҳисоб (зачет)га олганлиги ҳолатлари бўйича асословчи хужжатлар тақдим этилди.\nШу сабабли улардан ортиқча олинган маблағларни қайтариш бўйича тезкор жараёнлар бошланди.\nШунингдек, камерал солиқ текширувлари жараёнида 156 та корхона томонидан ҚҚС суммасини тўғри ҳисоб (зачет)га олиш билан боғлиқ йўл қўйилган бошқа ҳуқуқбузарликлар ҳам аниқланиб, уларга нисбатан 5,8 млрд. сўмлик солиқлар қўшимча ҳисобланди.\nМурожаатларни кўриб чиқиш давом этмоқда, дейилади хабарда.


Ўзбек чегарасида яна ўт очилди\n23 ноябр 2020, Тошкент вақти: 20:45\nКейинги пайтларда¸ ўзбек чегарачиларининг ўйламай-нетмай ўз очиш ҳоллари кўпаймоқда.\nЎтган ҳафта Сирдарё вилоятининг Ховос туманидаги “Дўстлик” чегара пости яқинида 21 яшар ўзбекистонлик чегарачилар томонидан отиб ўлдирилди. Бу ҳақдаги маълумот 3 июлда пайдо бўлди.\nБу воқеа Ховос туманининг Тожикистонга чегарадош “Шапский” деган қишлоғида содир бўлди. Шу қишлоқда яшовчи тингловчиларимиздан бирининг Озодлик радиосига айтишича:\n- Солдат ëш болани отиб қўйган¸ дейди шу қишлоқда яшовчи тингловчиларимиздан бири.\nЎз исмини билдиришни истамаган бу йигитнинг сўзларига кўра, ўзбек чегарачилари аввал Ойбек Шерқўзиевнинг акасининг “Нексия” русумли машинасини олиб қўйганлар. Машинанинг олиб қўйилишига сабаб эса:\n- Битта боланинг запаска балони тешилиб қолган. Кейин бу болага телефон қилиб “Менинг запаскам тешилиб қолди. Запаскангни бериб тур” деган. Акаси бояги болага запаска балонни олиб бориб берган.\nБалонни бериб келаëтган пайтда¸ уни чегарачилар тўхтатган. Уни тўхтатиб “Бировнинг юки бор. Ўшани Нексиянгга ортасан” деган. Бу бола “ортмайман бировнинг юкини” деган. Ортмайман¸ дегандан кейин чегарачилар осмонга ўқ отган. Кейин бу бола машинасини ташлаб қочиб кетган¸ дейди бу йигит.\nУнинг сўзларига кўра, Ойбек акасининг олиб қўйилган машинасини олиб келиш учун чегарачилар олдига борган. Ўртада жанжал чиққан ва чегарачиларнинг уни қўрқитиш мақсадида отган бетартиб ўқларидан бири унинг “бўйнига теккан”.\n“Озодлик овози” интернет сайтининг ёзишича, Ойбек Эшқўзиевнинг акаси Ўзбекистонга ғайриқонуний ўтказилган юкни олиб келаётганда қўлга олинган ва машинани ташлаб қочган. Укаси машинани олгани бориб, чегарачилар билан “келишмоқчи” бўлган. Лекин чегарачилар таъма қилган пул миқдори жуда катта бўлганлиги учун ўртада жанжал келиб чиққан.\n"Шапский"лик тингловчимизнинг айтишича, айни пайтда бу қотилликни содир қилган чегарачилар устидан ҳарбий прокуратура жиноий иш очган:\n- Тошкентда военний трибунал бор экан. Ўша ëққа олиб кетди ¸деяпти¸ дейди воқеа содир бўлган қишлоқда яшовчи тингловчимиз.\nМазкур воқеа тафсилотларини ўрганиш мақсадида Ўзбекистон Давлат чегараларини қўриқлаш қўмитасига қилган мурожаатларимиз самара бермади.\nЖорий йилнинг 7 майида Ўшдаги “Дўстлик” чегара постида 29 ёшли Улуғбек Усмонов ўзбек-қирғиз чегарасини рухсат этилмаган жойдан кесиб ўтаётганда¸ ўзбекистонлик чегарачилар томонидан отиб ўлдирилганди.\nОрадан бир ой ўтмасдан энди Ўзбекистоннинг Сирдарё вилоятидаги “Дўстлик” чегара постида шундай воқеа содир бўлди. Ўзбек чегарачиси отган бу галги ўқ ўзбекистонлик фуқарони нишонга олди.


Франция президенти ЕИ келажаги юзасидан фикрлари билан ўроқлашди\n31 март 2020, Тошкент вақти: 00:28\nФранция президенти Эммануэль Макрон Париждаги Сорбонна университетида 26 сентябрда Европа Иттифоқи келажаги масаласида чиқиш қилди.\nМакрон 2020 йилга келиб Европа Иттифоқининг ягона армиясини шакллантириш тарафдори эканини билдирди. Бунинг учун Франция президенти ягона ҳарбий бюджет ва ҳарбий доктрина ишлаб чиқиш таклифини киритди.\nБундан ташқари Макрон қочқинлар масаласига тўхталар экан, бу борада Қочинлар иши бўйича ягона Европа агентлиги ташкил этиш эҳтиёжи борлигини айтди.\nМакронга кўра, Европа Иттифоқининг иқтисодий келажаги евро пул бирлигининг янада мустаҳкамланиши билан боғлиқ.\n-Биз, келажагимиз учун мақбул бўлган ягона йўлни аниқлаб олишимиз керак. Бу суверен, ягона ва демократик Европани қайта тиклаш йўлидир, -деди Макрон.